qundao/data-zh-poetry huggingface dataset:
寄赠冯子二首·其一
作者：皇甫汸
朝代：明
体裁：五言律诗

无双江夏士，海内自来闻。钓倚矶头月，门连汉口云。乞归非薄守，招隐似离群。莫漫题鹦鹉，曹家最忌君。
寄赠冯子二首·其二
作者：皇甫汸
朝代：明
体裁：五言律诗

自君歌出守，相与别长安。还楚因求艾，浮湘为纫兰。交情空岁月，世事但波澜。谁惜冯唐晚，犹嗟蜀道难。
寄赠吴纯叔藩使督祀太和
作者：皇甫汸
朝代：明
体裁：七言律诗

玄宫胜地迥尘寰，先帝崇祠敕楚山。仙吏拜从香案后，衙斋寄在玉清间。瑶篇久秘逢谁识，桂树丛生好自攀。更道襄阳风日近，乘閒一醉习池还。
寄赠赵姬二首·其一
作者：皇甫汸
朝代：明
体裁：七言绝句

争言飞燕是前身，曾记昭阳第一人。祗恨尘缘犹未尽，却随红粉度芳春。
寄赠赵姬二首·其二
作者：皇甫汸
朝代：明
体裁：七言绝句

少小名推作状头，舞腰掌上不禁柔。年来通藉金闺者，未必才华胜女流。
寄邹谦之祭酒
作者：皇甫汸
朝代：明
体裁：五言律诗

曾览先朝籍，君家名与通。著书称马走，问道得鸿蒙。岁月别来久，云山归去同。幽居应不远，负郭即墙东。
寄项生校书
作者：皇甫汸
朝代：明
体裁：五言律诗

一自开东观，经年滞北畿。再逢芳草合，两见朔鸿飞。积雪应穿履，缁尘定化衣。高楼如借问，夫婿未言归。
寄题似楼赠房考李时言
作者：皇甫汸
朝代：明
体裁：七言排律

建溪百折径千重，上有精庐敞碧峰。尽讶楼台开翡翠，多言阁道倚芙蓉。平临岛屿偏宜月，俯瞰烟霏半在松。仙客好居时独往，大夫能赋几相从。静中名理虚为指，物外行藏幻是踪。旧日李膺门下士，闽云南望忆登龙。
寄题宗室芙蓉园
作者：皇甫汸
朝代：明
体裁：古风

忘忧杨柳馆，逍遥芙蓉园。粲粲朱华冒，田田绿叶繁。日涉宛成趣，朅来殊避喧。心将隐沦逸，迹谢帝子尊。瑶琴既以御，缃帙亦间翻。采赋等梁孝，敦诗从楚元。美人隔千里，幽芳谁为搴。轻舟越江渚，欲往执孤鸳。无媒焉所托，有怀何由宣。申章聊代讯，寤歌在弗谖。
寄题沈仪曹虞山别业
作者：皇甫汸
朝代：明
体裁：五言律诗

虞山白云际，梁日树长秋。为托烟霞好，因辞轩冕游。荒台仍旧葺，涸井诧新流。不作郊居赋，犹言似隐侯。
寇至杂诗四首长兄命予同作·其一
作者：皇甫汸
朝代：明
体裁：七言绝句

将军丧马懊无颜，奋臂宵驰敌垒间。何似贾生行劫去，独骑南部紫骝还。
寇至杂诗四首长兄命予同作·其三
作者：皇甫汸
朝代：明
体裁：七言绝句

江边结网为求鱼，谁道渔人亦献俘。要取银牌将换酒，凯声乘醉入吴歈。
寇至杂诗四首长兄命予同作·其二
作者：皇甫汸
朝代：明
体裁：七言绝句

拔戟先驱获必双，日高腥血染娄江。齐师三百称骁勇，气夺吴儿欲树降。
寇至杂诗四首长兄命予同作·其四
作者：皇甫汸
朝代：明
体裁：七言绝句

年少轻生不畏擒，笑谈绐虏未输心。朝来匹马危城外，提首辕门索赐金。
富春道中范宪副舟宴
作者：皇甫汸
朝代：明
体裁：五言律诗

已谢尘中鞅，犹同使者舟。清尊聊卜夜，白发几悲秋。山色分苍霭，滩深递急流。独怜垂钓处，阅水自悠悠。
寒夜曲四首和子安兄
作者：皇甫汸
朝代：明

风吹芳树已凋残，却放清晖入画阑。莫道金闺常自暖，夜深翻似玉门寒。淡烟和月出霜林，落尽寒花只素阴。别有兰缸凝彩焰，镜台斜倚照冰心。绣户深沉半掩门，玉窗愁对月黄昏。闲垂翠帐何曾寐，熏尽金笼总不温。年随流水去伤神，催入风光一度新。何事蛾眉颦不展，玉颜无伴怕逢春。
寒夜曲四首和子安兄·其一
作者：皇甫汸
朝代：明

风吹芳树已凋残，却放清晖入画阑。莫道金闺常自暖，夜深翻似玉门寒。
寒夜曲四首和子安兄·其一
作者：皇甫汸
朝代：明
体裁：七言绝句

风吹芳树已凋残，却放清晖入画阑。莫道金闺常自煖，夜深翻似玉门寒。
寒夜曲四首和子安兄·其三
作者：皇甫汸
朝代：明
体裁：七言绝句

绣户深沉半掩门，玉窗愁对月黄昏。閒垂翠帐何曾寐，熏尽金笼总不温。
寒夜曲四首和子安兄·其三
作者：皇甫汸
朝代：明

绣户深沉半掩门，玉窗愁对月黄昏。闲垂翠帐何曾寐，熏尽金笼总不温。
寒夜曲四首和子安兄·其二
作者：皇甫汸
朝代：明

淡烟和月出霜林，落尽寒花只素阴。别有兰缸凝彩焰，镜台斜倚照冰心。
寒夜曲四首和子安兄·其四
作者：皇甫汸
朝代：明

年随流水去伤神，催入风光一度新。何事蛾眉颦不展，玉颜无伴怕逢春。
寓京感事五首·其一
作者：皇甫汸
朝代：明
体裁：七言绝句

亡命当年为报雠，自矜骁勇蓦边州。持刀白日横行市，县令低眉不敢收。
寓京感事五首·其三
作者：皇甫汸
朝代：明
体裁：七言绝句

红颜薄命古来闻，万里辞乡雁失群。不见黄金归蔡琰，祗留青冢从昭君。
寓京感事五首·其二
作者：皇甫汸
朝代：明
体裁：七言绝句

围城高筑备辽西，夫婿蒙徵事鼓鼙。谁向月明啼玉箸，断肠知是杞梁妻。
寓京感事五首·其五
作者：皇甫汸
朝代：明
体裁：七言绝句

甲第西衢曜日新，沙堤东巷已销尘。门前行马依然在，问姓多非旧主人。
寓京感事五首·其四
作者：皇甫汸
朝代：明
体裁：七言绝句

海陵储粟号常盈，一夕咸阳烽火惊。闻道催逋朝遣使，几多民命在春耕。
对月答子浚兄见怀诸弟之作
作者：皇甫汸
朝代：明

南北何如汉二京，迢迢吴越两乡情。谢家楼上清秋月，分作关山几处明。
将之南都别亲旧因寄寺僧
作者：皇甫汸
朝代：明
体裁：七言律诗

秣陵城外长干寺，潮落沧江一水涯。客路欲随南国雁，离筵先就故山花。因辞宦辙慵奔走，数过空门感岁华。朝省莫容乡曲贱，此身端合住僧家。
将入滇折兰赠吴二纯叔
作者：皇甫汸
朝代：明
体裁：七言绝句

海上尘吹阻盍簪，宣游曾共楚江潭。赠兰何似攀杨柳，佩取芳心报日南。
将入鲁奉柬诸兄
作者：皇甫汸
朝代：明
体裁：五言律诗

故国人初返，长林意颇同。念离惊岁暮，从宦愧途穷。楚水寒潮外，江城细雨中。愁看佩刀去，遥向海沂东。
将有章江之行书怀
作者：皇甫汸
朝代：明
体裁：七言律诗

弃置何言宦不工，逍遥只合卧江东。仍游远道伤心外，却览方舆指掌中。给札兰台存盛事，投书相府愧嵇公。老年懒赋滕王阁，错笑时来欲趁风。
尹山留别子约
作者：皇甫汸
朝代：明
体裁：七言律诗

野寺维舟日未曛，越江从此路初分。酒酣南浦闻骊唱，梦远西堂忆雁群。草阁呈秋来爽气，石床过雨绝尘氛。青山堪卧那堪别，祗自将心愧白云。
展陵
作者：皇甫汸
朝代：明
体裁：乐府曲辞

帝眷园寝，谒款丘陵。驰道旦筑，行殿宵营。亘帷成屋，列幔为城。般云谢巧，周日非灵。乾行玉辇，坤御金舆。六宫婉从，万国宾趋。銮铃响递，环佩声徐。五臣供帐，百辟燕酺。朱明司辰，清和肇节。草树蒙恩，禽鱼腾悦。周历皇畿，轸兹民业。遐揽边关，洪思祖烈。去遵鸾辂，归泛龙舟。山开阳翠，川效安流。柔情并畅，睿藻扬休。枚朔第颂，翊赞王猷。
山中观梅二首·其一
作者：皇甫汸
朝代：明
体裁：七言绝句

四山祗树总成梅，十里幽香护法台。试向邓林投杖去，何如给苑看花来。
山中观梅二首·其二
作者：皇甫汸
朝代：明
体裁：七言绝句

乘兴观梅萧寺间，扬州何用远游还。老僧花下聊趺坐，面壁浑疑对雪山。
山中赠蔡子木
作者：皇甫汸
朝代：明
体裁：五言律诗

华省非常玩，青山聊对君。心将守空寂，迹许谢尘氛。竹涧晴鸣雨，松关昼偃云。倘逢名岳去，禽向得同群。
山行
作者：皇甫汸
朝代：明
体裁：五言律诗

市朝非隐地，山水恋吾城。霜后枫林改，云边雁影明。五湖沿泛意，三亩卜居情。岂学平原宦，徒为世网婴。
山行值雨
作者：皇甫汸
朝代：明

茂苑多春雨，花源信水乡。端居移物候，静悟得年芳。山合松云乱，湖消蕙雪长。思为拙者政，耕牧向河阳。
岁暮与何通政栋
作者：皇甫汸
朝代：明
体裁：五言律诗

忽忆秦川彦，因怀水部何。银台宵秉烛，金阙晓鸣珂。物态春应逼，年华暗已过。观梅诗兴在，谁和郢中歌。
岁暮园亭对菊寄子约弟
作者：皇甫汸
朝代：明
体裁：五言律诗

不缘归卧久，那复岁将阴。策足嗟行路，惊翰屡绕林。雁来吴地少，雪到蓟门深。独有荒台菊，能关池草心。
岁暮客居献王水部
作者：皇甫汸
朝代：明
体裁：七言律诗

少年未与俗相亲，慷慨犹为国士身。阮籍能留青眼盼，邹生长叹白头新。客中岁序空催鬓，天上阳和易作春。一自误遭怀璧罪，逢君应是泣珠人。
岁暮斋中作
作者：皇甫汸
朝代：明
体裁：五言律诗

一作南荒客，常怀东海思。流芳忽改岁，尸素已多时。薄俸僧堪施，閒心吏岂知。朝来华山爽，聊复对支颐。
岁除前一日过竹堂寺
作者：皇甫汸
朝代：明
体裁：五言律诗

尘世徂年易，空门驻日閒。看铭支遁座，味品释龙关。淑气诸天外，流芳双树间。未能除累劫，回首愧春还。
岁首过清凉寺
作者：皇甫汸
朝代：明
体裁：五言律诗

地共乘春入，台经避暑过。离宫开梵宇，曲沼出洹河。斜日啼鸦遍，寒烟蔓草多。沧江西岭外，含思瞩回波。
岳东伯游天台归赠
作者：皇甫汸
朝代：明
体裁：五言律诗

平生山水兴，聊作越乡游。海峤千盘路，江城九月秋。云中访精舍，花里下轻舟。何事怀婚嫁，经年独滞留。
岳阳道中积雨
作者：皇甫汸
朝代：明
体裁：七言绝句

千树松衫结晓阴，征夫前路畏泥深。惯是楚天能作雨，却怜吴客坐伤心。
岸花临水发三首·其一
作者：皇甫汸
朝代：明
体裁：乐府曲辞

止水如瑶镜，繁花似宝妆。为怜影相照，讵是意相忘。
岸花临水发三首·其三
作者：皇甫汸
朝代：明
体裁：乐府曲辞

名园纷几许，临水独如何。所思迷望石，欲往会淩波。
岸花临水发三首·其二
作者：皇甫汸
朝代：明
体裁：乐府曲辞

江疑濯锦处，花似浣纱人。莫逐东流去，还待上阳春。
崇明寺至日答舍弟
作者：皇甫汸
朝代：明
体裁：五言律诗

僧腊逢长至，征途感故阴。茅峰带郭近，花井入溪深。睎世无灵气，违时减道心。徒烦访丹药，何日变黄金。
崇道观登试剑石同龚温州
作者：皇甫汸
朝代：明
体裁：五言律诗

采秀临丹壑，攀萝践白云。仙源那可测，巨石已中分。剑化灵犹在，炉寒火自焚。今宵看斗气，一为问夫君。
巢县
作者：皇甫汸
朝代：明
体裁：五言律诗

昔览先公传，常怀高士名。今来洗耳处，益感让皇情。郭外箕山色，林间颍水声。能令车马客，延伫愧尘缨。
巫山高
作者：皇甫汸
朝代：明

蜀道连巴水，巫山接楚阳。情来为云雨，愁起见潇湘。枫叶吟秋早，猿声入夜长。何能降神女，仿佛梦襄王。
巫山高
作者：皇甫汸
朝代：明
体裁：乐府曲辞

蜀道连巴水，巫山接楚阳。情来为云雨，愁起见潇湘。枫叶吟秋早，猿声入夜长。何能降神女，髣髴梦襄王。
广寒宫登眺
作者：皇甫汸
朝代：明
体裁：五言排律

宝阁凌霄建，珠窗映日开。月临疑桂宇，露洒即铜台。山悉图崤入，池犹象汉回。倚妆花屡发，窥舞鸟能来。倾国元因色，劳民岂但财。地随胡运改，栋与美人摧。殷监良非远，秦宫亦可哀。圣朝留故迹，皇览寔休哉。
广寒宫登眺（即辽后洗妆处）
作者：皇甫汸
朝代：明

宝阁凌霄建，珠窗映日开。月临疑桂宇，露洒即铜台。山悉图崤入，池犹象汉回。倚妆花屡发，窥舞鸟能来。倾国元因色，劳民岂但财。地随胡运改，栋与美人催。监殷良非远，秦宫亦可哀。圣朝留故迹，皇览实休哉。
广平郡观莲寄翁守旧南比部郎
作者：皇甫汸
朝代：明
体裁：古风

留京白云司，原庙青山路。眷此湖上芳，期之省中顾。俄承畿辅麾，遂抗邯郸步。绕郭带澄溪，朱华湛秋露。燕寝昼亦閒，襦歌夜安作。徒尔奉清香，无由展良晤。
广思行
作者：皇甫汸
朝代：明
体裁：古风

美人奄忽委明艳，冰心恍记芙蓉面。丽魄香魂何所栖，婉态柔情独不见。青楼朱户生网丝，文轩绮窗虚履綦。谁家窈窕出新妆，当筵一顾情内伤。名姝绝代本无二，玉颜祗讶前身是。欢笑千金歌舞场，欷歔万种悲悽地。冶容髣髴已惊盼，新声靡曼复增叹。陈思总谓洛神奇，汉武翻疑少君幻。多情宋玉起独立，众宾无言主呜邑。翠袖全回灯下羞，青衫半沾座中泣。门前柳色惨江烟，槛外飞花隔楚天。请看今日劳相忆，莫向他年留可怜。
庐山道中
作者：皇甫汸
朝代：明
体裁：五言排律

汉江非远窜，庐岳此经行。陟险凭云气，寻幽认水声。香炉时隐现，石镜昼阴晴。缀壑青莲净，悬崖秀瀑明。烟霞一投迹，松桂乃遗荣。雅抱丘中想，犹迷物外情。将从逋客谢，徒愧昔贤名。今夜东林月，寥寥猿鹤惊。
应谢二兵曹见访不值
作者：皇甫汸
朝代：明
体裁：七言律诗

城东聊寄逐臣居，何事频回长者车。南郡才华推谢晀，西园辞赋重应璩。朝闻散佩垆香里，时共谈兵樽俎馀。却怪披帷人不见，壁间凤字谩留书。
庚寅至日饮郑有度
作者：皇甫汸
朝代：明
体裁：七言律诗

昨年迎日开阊阖，今岁明禋出建章。留滞难陪天上从，氤氲真想殿中香。吹葭律琯朝浮气，燔燎瑶坛昼闪光。万乘郊回云物异，子真谷口有和阳。
庚申元日立春
作者：皇甫汸
朝代：明
体裁：五言律诗

常年同正旦，今岁独兼春。蓂砌才抽荚，椒盘并具辛。不知颁历后，遇此几何人。拂曙苍旂转，风光一倍新。
庚申除夕寄儿㮊
作者：皇甫汸
朝代：明
体裁：七言律诗

雨堂灯火夜深时，试颂椒花更举卮。阳气渐回知岁改，寒阴不散为春迟。尚生婚嫁犹婴念，平子愁吟未遣思。借问长安芳草色，游人何事忘归期。
张仲读书吴山
作者：皇甫汸
朝代：明

辍养辞南陔，驾言迈西郭。问子将何之，避喧谢羁缚。堂闾岂不怀，云林谅有托。风叩支关清，月鉴董帷薄。披帙就长明，静夜灵花落。羊亡屏意筌，猿定启心籥。幽谷闻鸟鸣，澄湖眺鱼乐。霞绮杂烟丝，桃柳互纷灼。时枉塘上篇，日积丘中作。焉得奋羽翰，因君适寥廓。
张公洞二首·其一
作者：皇甫汸
朝代：明
体裁：五言律诗

兹山灵气在，复以至人传。石壁晴飞雨，松门昼锁烟。万形疑海市，一线引壶天。为问苍苔迹，青骡去几年。
张公洞二首·其二
作者：皇甫汸
朝代：明
体裁：五言律诗

羽客还丹地，花丘阅世殊。危梁款汉凿，叠石类秦驱。披雾看衣湿，攀岩藉策扶。不知斜日在，燃烛送归途。
张幼于庐墓
作者：皇甫汸
朝代：明
体裁：五言律诗

哀壑甘孜守，荒庭罢鲤趋。涕禽还自扰，泪树已全枯。孝里人题未，安车使到无。寥寥松际月，吊影夜空徂。
张明府送吴酿戏作短歌
作者：皇甫汸
朝代：明
体裁：古风

君不见阊阖朱楼十二开，酒旗高结綵云隈。谁家宝马非留住，若个金貂不换来。吏部瓮边狂亦甚，文君垆前娇可哀。此时新酿劳相赠，此夕乡心醉里回。
张比部园玩仙掌蛱蝶花二首·其一
作者：皇甫汸
朝代：明
体裁：五言绝句

碧叶仙人掌，清秋甘露擎。文园方病渴，愿尔赐金茎。
张比部园玩仙掌蛱蝶花二首·其二
作者：皇甫汸
朝代：明
体裁：五言绝句

蛱蝶幻花丛，因风自飞舞。移将漆园中，梦寐同栩栩。
张水部招登戊己山兼览徐武功所撰河功碑
作者：皇甫汸
朝代：明
体裁：古风

刘向莅都水，张骞穷河源。哲人播嘉绩，上善回狂奔。土阜等峛崺，延眺旷周爰。鲁连荡遗轨，蒙山隐华轩。化因子奇著，信以季札敦。武功吾乡彦，烈烈丰碑存。辛勤宣防事，慷慨昏垫言。之子守画一，何异双玙璠。往迹随清沚，兴情寄绿尊。
张秋哭李植卿因寄伯华
作者：皇甫汸
朝代：明
体裁：五言律诗

零落悲良友，天涯重哭君。家临谷城道，门闭剑台云。一散登龙客，谁知国士群。徒闻孔北海，曾有荐衡文。
张银台避兵湖上三首·其一
作者：皇甫汸
朝代：明
体裁：七言绝句

青海扬波白日低，玉山云树已全迷。少陵避乱花溪里，却指湖东作瀼西。
张银台避兵湖上三首·其三
作者：皇甫汸
朝代：明
体裁：七言绝句

娄关兵后市成墟，何似咸阳烽火馀。不见问奇门外客，啼鸦知是草玄居。
张银台避兵湖上三首·其二
作者：皇甫汸
朝代：明
体裁：七言绝句

黄巾夜逐马鞍东，华屋朝随一创空。但使有桥容博望，不将无宅笑张融。
归自牛首同诸君携酒访徐公子
作者：皇甫汸
朝代：明
体裁：七言律诗

青山别后每思君，独卧朱堂绝世氛。共载酒肴逢好事，淹留车马为论文。曲池新水鸣残雨，隔院芳阴入暮云。公子从来能爱客，无言不醉遂离群。
彭城
作者：皇甫汸
朝代：明
体裁：五言排律

鹿失咸阳上，龙飞芒砀中。天亡犹引恨，地险竟成功。壮士歌方散，哀姬泣未终。一朝看蹙项，四海罢从戎。落日荒台在，浮云故垒空。独有沧江水，流悲日夜东。
彭城逢王中舍捧毅皇后哀诏之南邦乍聚遂别
作者：皇甫汸
朝代：明
体裁：七言律诗

千里轺车天上来，百年鸾驭梦中回。漫于萍水联舟楫，更沥兰心向酒杯。春涨已平扬子渡，夏云先引秣陵台。相逢异地情难别，为赋长门思可哀。
役行至槜李值亲故作
作者：皇甫汸
朝代：明
体裁：古风

放舟穷越水，息驾见吴山。山近殊易即，室远竟难攀。徒以大夫守，怅兹游子颜。密亲载尊酒，晤面语乡关。叹逝岁不待，恩存泪已潸。春来芳草际，魂去白云閒。无劳猿献诮，会见鸿飞还。
往视城南别业
作者：皇甫汸
朝代：明
体裁：古风

夙龄不事产，落魄怀英风。抗志云霄外，绝恋蓬蒿中。避世岂在远，汉庭聊见容。未识山川险，安知途路穷。两自违京辇，久欲返临邛。疏公有遗业，精舍开墙东。命策值萧序，览物感情悰。径密多陈莽，林荒非故丛。昔往候门稚，今归成塞翁。鸣蜩若腾笑，驯麇俨相从。抟飞乏高翼，何为苦微躬。吾庐倘可适，税驾幸来同。
往视城南别业
作者：皇甫汸
朝代：明

夙龄不事产，落魄怀英风。抗志云霄外，绝恋蓬蒿中。避世岂在远，汉廷聊见容。未识山川险，安知途路穷。两自违京辇，久欲返临邛。疏公有遗业，精舍开墙东。命策值萧序，览物感情悰。径密多陈莽，林荒非故丛。昔往候门稚，今归成塞翁。鸣蜩若腾笑，驯麇俨相从。抟飞乏高翼，何为苦微躬。吾庐倘可适，税驾幸来同。
徐公子徙宅秦淮寄赠
作者：皇甫汸
朝代：明
体裁：五言律诗

榛隐移新宅，桑情托旧溪。水声喧户近，山色入檐低。地僻心从远，观幽物自齐。思君梦中路，犹识五陵西。
徐公子见访对月有作
作者：皇甫汸
朝代：明
体裁：五言律诗

怜余杜门日，眷尔驻车情。世事杯中尽，浮名物外轻。女墙淮月上，客坐楚云生。为语高林鹊，相依且莫惊。
徐子九见访得闻迪功遗事
作者：皇甫汸
朝代：明
体裁：五言律诗

昔贤今异物，述德最怜君。书著人持去，言忘世莫闻。空庭吴苑月，流寓汉江云。岂学河东妇，徒能诵父文。
徐母秦夫人五十
作者：皇甫汸
朝代：明
体裁：五言排律

笄字贤声渥，缡归礼数崇。鸣鸡戒寝似，卜凤兆占同。瑟彻夫君日，机存母氏风。承欢百岁半，抱恨一生中。书断因山宰，香销为令公。惟馀兰早秀，长得倚萱丛。
徐翰撰游齐云归因赠
作者：皇甫汸
朝代：明
体裁：五言律诗

蓬阙云中岳，花源洞口春。幽探历山水，玄览出风尘。太史游何壮，兴公赋更新。宁知香案吏，今是玉堂宾。
得仲兄书兼示暮春寄故乡兄弟之作怅然成篇
作者：皇甫汸
朝代：明
体裁：五言律诗

江南一回首，极北重怀君。奈此云山系，徒然花鸟纷。省中鸦易曙，夫外雁难群。寄我思归引，忧来不可闻。
得子约弟过海印废寺之作因寄
作者：皇甫汸
朝代：明
体裁：七言律诗

先朝敕寺总知名，初地曾逢御辇行。宝阁近随荒草没，金河翻共曲池平。鸟来尚识听经处，马过空闻绕塔鸣。独往题诗怜小谢，了看尘劫得无生。
得张士弘书寄忆
作者：皇甫汸
朝代：明
体裁：五言律诗

坐忆襄阳守，音书汉口来。遥心凭梦达，愁绪与缄开。草绿燕公署，花飞山简杯。更闻风景日，骑马岘山回。
得报寄王维祯
作者：皇甫汸
朝代：明
体裁：七言律诗

君从阙下解龟还，余亦长辞金马关。散职已除朝籍里，虚名犹诖党人间。才疏晞世应成拙，年少怀居未是閒。闻道陵阳多桂树，相思何日得相攀。
得月亭
作者：皇甫汸
朝代：明
体裁：古风

清溪一何湛，源深白云曲。望舒忽东升，浮光渐西陆。芜趾匪旧存，芳亭焕新筑。碎璧时复沈，散金如可掬。虽乏谢监悰，聊寄庾公瞩。谁谓旷音尘，古来共幽独。
得李伯华书期余往晤感今追昔诗答之
作者：皇甫汸
朝代：明
体裁：七言律诗

逢时四海羡弹冠，每过龙门卜夜阑。忽漫东归依泰岱，几凭西笑当长安。琼枝愿见何由得，尺素传来亦自难。更道辋川多胜迹，相邀裴迪共挥翰。
得王南安书并诗因寄
作者：皇甫汸
朝代：明
体裁：五言律诗

越鸟一相失，同时别会稽。忽传千里札，因奉八行题。庾岭看天末，章江带郡西。新诗仍自好，名愧四生齐。
得稽勋报
作者：皇甫汸
朝代：明
体裁：七言律诗

汉廷不调已多年，中岁何期得再迁。薄禄祗缘贫仕累，非才幸取圣明怜。回看旧省真如传，乍拜新衔岂是仙。裴楷清通方自愧，逢人莫讶玉山前。
得黄州命有作二首·其一
作者：皇甫汸
朝代：明
体裁：五言律诗

十年为汉吏，一朝从楚臣。感兹承嘉惠，况乃及萧晨。情同哀郢客，迹似吊湘人。极目衡阳雁，相将辞密亲。
得黄州命有作二首·其二
作者：皇甫汸
朝代：明
体裁：五言律诗

窜迹未云远，离忧遂不堪。从兹谢朝市，言往涉江潭。斯地有馀慨，昔贤良所谙。自应齐塞北，讵敢薄淮南。
御堤柳
作者：皇甫汸
朝代：明
体裁：七言绝句

御堤新柳碧毵毵，袅雾垂烟总不堪。借问道傍车马客，几多离思在江南。
忆昔行寄徐公子
作者：皇甫汸
朝代：明
体裁：古风

忆昔金陵高会时，东南玉树满留司。淮水桥边看饮马，石城门外待张帷。白日阴霾不常好，冲飙激雾移苍昊。自信蛾眉肯让人，谁知豺口横当道。黜陟徒闻吏部尊，模棱颇笑尚书耄。六七豪贵皆无恙，二三贤隽翻凋丧。张翰归来减宦情，顾荣死后嗟人望。此时意气不能平，慷慨先怀襆被情。北海羞称男子辈，西州宁避党人名。一朝聚散胡容易，眼前得失须臾事。酣饮莫问黄公垆，悲歌犹记荆卿市。从来势利不相和，输心安用结交多。牛首山中空岁月，燕矶石上几风波。寄语翩翩魏公子，侯生别去奈愁何。
忆昨行赠夏都谏
作者：皇甫汸
朝代：明
体裁：古风

忆昨天王下手敕，辨方经野开蚕室。稽古真卑汉未遑，锐情直所周无逸。王假还宜照日中，圣作何须守明述。君不见洄沿川水映柔桑，窈窕郊宫护棘墙。玄黄欲献夫人茧，朱绿聊为公子裳。又不见青坛翠幕蔼中田，缥驾新从此上旋。遂使鳐鱼呈瑞象，顿令铜雀颂丰年。呜呼天子劝耕后劝织，王业艰难果谁测。七月重歌姬旦诗，一朝实赖黄门力。呜呼今之黄门古遗直，抗言朝宁生颜色。马客逢君时已来，岂俟吹嘘到上台。北郊更起匡衡论，前席遥怜贾谊才。男儿志于立功慎自擅，掀天揭日奔雷电。退食方依青琐闱，传宣直至黄金殿。稽首亲承玉语温，威颜咫尺君王面。书锡丝纶龙凤蟠，币颁锦绣云霞炫。纡紫围金未足荣，致君尧舜应争羡。呜呼致君尧舜应争羡。
忆游虎山寺
作者：皇甫汸
朝代：明

自识溪桥路，常怀释道林。水流精舍曲，门闭洞湖阴。日向芙蓉度，春从杨柳深。未消游后兴，还似欲相寻。
忧居张叟携琴过访
作者：皇甫汸
朝代：明
体裁：五言律诗

谢客卧山林，烦君远见寻。年华惊会面，云海结交心。流水夜方静，迅商秋已深。沾襟自有泪，无俟更闻琴。
念别再赋
作者：皇甫汸
朝代：明
体裁：七言律诗

征车欲戒且停鞍，把酒今翻别更难。双鬓岂堪承再窜，一麾犹自恋微官。江枫落后淮城暮，沙雁飞时楚塞寒。遥忆吴门何处是，定因白马向南看。
怀归
作者：皇甫汸
朝代：明
体裁：七言律诗

故园献寿亲能健，春夜开筵兴不违。两地离怀人惜别，暂时欢赏客忘归。醉听锦瑟歌犹度，仰视银河落渐微。今夕月明江上路，烟波回首泪沾衣。
怀楚中旧僚张子时迁东昌尉
作者：皇甫汸
朝代：明
体裁：五言律诗

牢落同为郡，翻飞最忆君。离尊郢门雪，归马汉城云。道路情难极，星霜岁易分。心如洞庭叶，秋晚只纷纷。
怀沈二仪曹
作者：皇甫汸
朝代：明
体裁：五言律诗

地重留司后，官清建礼初。江间堪吏隐，天外惜离居。草合春回骑，冰开日望鱼。西京访遗事，还拟赋凭虚。
怀程惟光大兴隆寺
作者：皇甫汸
朝代：明
体裁：五言律诗

之子栖兰若，飘飘尘外仙。自应甘沈病，谁解守扬玄。雨过金莲净，风回玉树偏。有怀频落日，无暇访诸天。
怀胡长沙
作者：皇甫汸
朝代：明
体裁：五言律诗

长安飞雪夜，载酒送君行。见雁愁无那，听猿泪实倾。楚云频入梦，湘水远含情。日暮江头望，何时召贾生。
怀龚温州
作者：皇甫汸
朝代：明
体裁：七言律诗

江县逢君春草生，禅林趺坐正啼莺。离尊秉烛流连醉，归棹乘潮信宿轻。阁内啸闻刘越石，郡中吟忆谢宣城。相思忽漫秋风起，南雁来时一寄情。
思旧邦
作者：皇甫汸
朝代：明
体裁：乐府曲辞

南巡纪胪岳，东幸缅怀丰。白水循往辙，丹陵访故宫。江汉眺吾楚，霜露怆宸衷。电奔翼八骏，云兴扈六龙。不有居者谁监国，皇储旦截驰道出。翟相行边细柳中，顾公锁钥青门北。昼发邯郸道，夜渡黄河湄。军容肃肃间官仪，豹尾后载班姬随。卫火弗戢，漳流半湮。宪臣褫爵服，邦侯械以徇。旌旗蔽日指樊城，箫管具举叠金钲。父老稽首遮道迎，椎牛置酒宴镐京。山川遍喜色，禽鸟递欢声。辟朱阍，扫青室。思履綦，存衽席。斋心望祀纯德间，周爰园寝悽天颜。诏发郢门迈燕关，格祖特告銮舆还。
悼亡友周诗二首
作者：皇甫汸
朝代：明

昔我求友生，周郎早投分。藻缀摅玄思，雄谈发孤愤。壁立常晏如，崖检若乖性。落魄怀英风，晤言每袪吝。岁中从薄游，时复惠芳讯。谢秩始归田，延益拟开径。讵意云靡依，忽随露先尽。登座挥素琴，巡檐度哀磬。遗令视约终，裂书寄遐殡。陶令弃官日，征君寝瘵时。巨卿宵梦愕，元伯晨讣驰。申缄五情塞，抚膺双涕垂。既捐韩康肆，复卷严平帷。冥数岂无验，良药宁自医。夙昔重季诺，感激平原知。虽乏担石蓄，能薄千金施。游魂眷仲里，托体虞山隈。死生交已谢，留恨翟门题。
悼亡友周诗二首·其一
作者：皇甫汸
朝代：明
体裁：古风

昔我求友生，周郎早投分。藻掇摅玄思，雄谈发孤愤。壁立常晏如，崖检若乖性。落魄怀英风，晤言每祛吝。岁中从薄游，时复惠芳讯。谢秩始归田，延益拟开径。讵意云靡依，忽随露先尽。登座挥素琴，巡檐度哀磬。遗令视约终，裂书寄遐殡。
悼亡友周诗二首·其一
作者：皇甫汸
朝代：明

昔我求友生，周郎早投分。藻缀摅玄思，雄谈发孤愤。壁立常晏如，崖检若乖性。落魄怀英风，晤言每袪吝。岁中从薄游，时复惠芳讯。谢秩始归田，延益拟开径。讵意云靡依，忽随露先尽。登座挥素琴，巡檐度哀磬。遗令视约终，裂书寄遐殡。
悼亡友周诗二首·其二
作者：皇甫汸
朝代：明

陶令弃官日，征君寝瘵时。巨卿宵梦愕，元伯晨讣驰。申缄五情塞，抚膺双涕垂。既捐韩康肆，复卷严平帷。冥数岂无验，良药宁自医。夙昔重季诺，感激平原知。虽乏担石蓄，能薄千金施。游魂眷仲里，托体虞山隈。死生交已谢，留恨翟门题。
悼亡友周诗二首·其二
作者：皇甫汸
朝代：明
体裁：古风

陶令弃官日，徵君寝瘵时。巨卿宵梦愕，元伯晨讣驰。申缄五情塞，抚膺双涕垂。既捐韩康肆，复捲严平帷。冥数岂无验，良药宁自医。夙昔重季诺，感激平原知。虽乏儋石蓄，能薄千金施。游魂眷仲里，托体虞山隈。死生交已谢，留恨翟门题。
悼张聚之二首·其一
作者：皇甫汸
朝代：明
体裁：五言律诗

宪也初非病，桑乎竟是灾。梁空闻燕语，门掩见花开。繐帐春风冷，藜灯夜雨哀。从今断鸡黍，那复故人来。
悼张聚之二首·其二
作者：皇甫汸
朝代：明
体裁：五言律诗

居然花月在，良友竟无存。易下齐山泣，难招湘水魂。蓬蒿仍旧舍，松柏已新原。扶醉因埋骨，空思听妇言。
悼懋上人
作者：皇甫汸
朝代：明
体裁：五言律诗

一自过春院，莺花怅别离。宁知入定后，忽是下生时。怀草人间帖，支铭座右辞。总谙无尽理，那遣有情悲。
悼汪子二首·其一
作者：皇甫汸
朝代：明
体裁：五言律诗

尚记看花别，俄随落叶倾。计疑千里梦，交怆百年情。乡国无重返，泉台岂再明。张堪妻子在，谁为托朱生。
悼汪子二首·其二
作者：皇甫汸
朝代：明
体裁：五言律诗

怀归曾未得，委化竟何言。城罢燕人泣，江迷楚客魂。繐帷非故榻，絮酒异欢樽。肯惜黄金尽，惟馀诗草存。
悼甥吴彦先家在吴江曾随余括州别后竟逝云
作者：皇甫汸
朝代：明
体裁：五言律诗

独行嗟难合，玄思惜未成。泉幽流壑恨，枫冷咽江声。鹑结那堪裣，萤飞更不明。向来临渚泪，何自对韩生。
悼过叟二首·其一
作者：皇甫汸
朝代：明
体裁：五言律诗

吾友嗟凋丧，斯人叹屡空。高情非俗物，隐迹是园公。客散茶烟冷，丹销药火红。祗馀花径在，谁为扫春风。
悼过叟二首·其二
作者：皇甫汸
朝代：明
体裁：五言律诗

讵有容成术，能跻卫武年。春山聊别后，朝露忽惊先。榇向梁溪返，旌从虞海悬。平生竹林饮，流涕酒垆前。
悼释宗衍并示懋公
作者：皇甫汸
朝代：明
体裁：五言律诗

竹房一夕掩，莲宇几时开。乍礼新封塔，空馀旧讲台。香飘林木变，月落水禽哀。为问传心偈，谁应更悟来。
悼黄得之
作者：皇甫汸
朝代：明
体裁：五言律诗

早共闻江夏，今谁谒汉京。未摅三策对，曾草万言成。考谥由贤媛，留丧迟友生。颓龄奚恨促，不死是荣名。
惠山简汪沛
作者：皇甫汸
朝代：明
体裁：五言律诗

闭户沈冥久，寻山感慨生。灵泉常净色，空梵亦秋声。花雨行间湿，松阴坐处清。不逢雷处士，临眺独含情。
惠应寺胡秀才读书处
作者：皇甫汸
朝代：明
体裁：五言律诗

支公禅诵处，却有董生帷。地僻闻钟远，林荒下鸟迟。持经残雪映，闭户白云垂。辛苦精儒行，还应静者知。
感事三首同子约作·其一
作者：皇甫汸
朝代：明
体裁：五言律诗

宠易移宸眷，言难悟圣聪。幸逢止辇日，真见引裾风。开阁人何在，题门客已空。徒闻赐归传，讵比饯疏公。
感事二首同子约作
作者：皇甫汸
朝代：明

长夜犹酣饮，平明已见收。鹰鹯怀雅志，魑魅幸生投。势殆冰消日，恩疏叶向秋。成功自有序，不去笑穰侯。妨贤应取咎，履满竟成灾。书上批鳞切，辞陈舐犊哀。瘴烟蒙万里，风采动三台。独惜平津馆，他时但草莱。
感事二首同子约作·其一
作者：皇甫汸
朝代：明
体裁：五言律诗

长夜犹酣饮，平明已见收。鹰鹯怀雅志，魑魅幸生投。势殆冰消日，恩疏叶向秋。成功自有序，不去笑穰侯。
感事二首同子约作·其二
作者：皇甫汸
朝代：明
体裁：五言律诗

妨贤应取咎，履满竟成灾。书上批鳞切，辞陈舐犊哀。瘴烟蒙万里，风采动三台。独惜平津馆，他时但草莱。
感旧
作者：皇甫汸
朝代：明
体裁：五言律诗

玉节将新命，金陵览旧游。秦宫云似叶，汉苑月如钩。萍迹山重陟，蓬心水并流。感时丛桂发，攀折昔年秋。
憩四祖寺阅藏经
作者：皇甫汸
朝代：明
体裁：七言律诗

清凉萧寺倚城西，避暑因来上界栖。为乞经文开宝藏，遂探谛语照金篦。晨披贝叶生岩石，夜诵昙花落水泥。自是远公容小谢，忘言终日对招提。
憩白云泉亭
作者：皇甫汸
朝代：明
体裁：五言律诗

岩穴非无构，山茨亦有名。行看松色染，坐爱石泉清。云去空僧影，春来觉鸟情。潺湲一此鉴，徒自愧尘缨。
戊申除夕
作者：皇甫汸
朝代：明
体裁：七言律诗

帝京明旦忆朝天，客舍曾开守岁筵。一谢鹓鸾非道路，空将犬马愧韶年。钟声逼曙传花外，灯影分宵落酒前。拟向东皋理春事，张平今已赋归田。
戏柬子约
作者：皇甫汸
朝代：明
体裁：七言绝句

灯市才收春渐饶，柳情梅态不胜娇。相携早办东山屐，何用持经坐寂寥。
戏简吴纯叔
作者：皇甫汸
朝代：明
体裁：七言绝句

长夏园林寂更深，思君何事减春心。月明閒却秋千影，懊恨墙头但绿阴。
戏调李子丧内三首·其一
作者：皇甫汸
朝代：明
体裁：七言绝句

君家贤内友人知，自是兰芳不待时。莫讶潘生头白尽，祗缘新草悼亡辞。
戏调李子丧内三首·其三
作者：皇甫汸
朝代：明
体裁：七言绝句

遗挂凝尘尚黯香，洞房深锁夜何长。解愁莫漫频倾酒，犹恐卿卿恨太常。
戏调李子丧内三首·其二
作者：皇甫汸
朝代：明
体裁：七言绝句

月冷妆台翠冷钿，花销红粉柳销烟。陆机总谓多文藻，可复挥毫示彦先。
户曹席上赠王进士宗沐
作者：皇甫汸
朝代：明
体裁：七言律诗

少年献策承明后，遂见乘轺出汉关。司马新为巴蜀使，买臣初向会稽还。江边路转通吴苑，天外霞标指越山。不是绛纱门下客，何由琼树一相攀。
托宿报恩寺
作者：皇甫汸
朝代：明
体裁：五言律诗

平野新秋入，长干旧寺存。青莲非世界，绿竹是山门。塔火看生灭，钟声悟静喧。迷方欲有问，惭对远公言。
扬州
作者：皇甫汸
朝代：明
体裁：七言律诗

朝来投璧渡淮河，日暮江门感慨多。流水讵随罗绮尽，春风无复翠华过。妆楼明月难留舞，杨柳长堤解赠歌。见说小山丛桂早，相招兹地隐如何。
承天候驾四首
作者：皇甫汸
朝代：明

东幸方过沛，南巡乃至衡。翠华临楚地，黄屋驻樊城。云以朝歌白，河因夜渡清。宁知天子贵，别有故乡情。金舆移旧邸，玉辇出离宫。侍从多方朔，参乘即卫公。禊堂逢德水，猎馆报春风。犹指邯郸路，分明怆帝衷。兹地承嘉惠，仙班喜复从。天行传驻跸，月出候鸣钟。礼乐河间事，山川灞上容。由来江汉水，何处不朝宗。周王初宴镐，汉武更之回。柳向帷城绕，花随帐殿开。复怜丰邑赐，功悉代时来。尚说恩波在，何曾慰郢哀。
承天候驾四首·其一
作者：皇甫汸
朝代：明

东幸方过沛，南巡乃至衡。翠华临楚地，黄屋驻樊城。云以朝歌白，河因夜渡清。宁知天子贵，别有故乡情。
承天候驾四首·其三
作者：皇甫汸
朝代：明

兹地承嘉惠，仙班喜复从。天行传驻跸，月出候鸣钟。礼乐河间事，山川灞上容。由来江汉水，何处不朝宗。
承天候驾四首·其二
作者：皇甫汸
朝代：明

金舆移旧邸，玉辇出离宫。侍从多方朔，参乘即卫公。禊堂逢德水，猎馆报春风。犹指邯郸路，分明怆帝衷。
承天候驾四首·其四
作者：皇甫汸
朝代：明

周王初宴镐，汉武更之回。柳向帷城绕，花随帐殿开。复怜丰邑赐，功悉代时来。尚说恩波在，何曾慰郢哀。
折杨柳
作者：皇甫汸
朝代：明

不见隋堤柳，长条大道间。丝阴流水去，带影逐春还。妒眉销翠黛，听笛损朱颜。日暮行人尽，思君可重攀。
报恩寺浮图
作者：皇甫汸
朝代：明
体裁：七言律诗

明光九级尽琉璃，为答玄功讵惜赀。地是赤乌开教后，基同白马赐名时。鹫峰直与诸天接，凤阙翻从下界窥。登罢欲书多宝事，奈言江总善题碑。
拟中妇织流黄
作者：皇甫汸
朝代：明

金闺方永夜，翠袖理残机。灯花斜落镜，月光低鉴帏。寸心共丝断，双泪与梭挥。作伴除蛩响，惊眠惟雁飞。织就当窗素，裁为远道衣。徒令芳讯达，不及早旋归。
拟伯劳东飞歌二首
作者：皇甫汸
朝代：明

蛱蝶双飞燕并栖，秦楼燕市花成溪。谁家玉人当户窥，含羞敛笑横波驰。宝髻珠钿明月光，罗帏翠帐秋夜长。秀颜皓齿才十五，时向芳筵作歌舞。雀台露寝生暮云，空留可怜犹为君。夜乌悲啼朝雉鸣，青琴绛树无限情。谁家临镜总新妆，云鬟刻饰出意长。翠屏锦帐花连理，洞房仙居暗香起。年几二七奉下陈，光彩流盼姿绝伦。春风东来吹落花，绿窗可怜虚岁华。
拟伯劳东飞歌二首·其一
作者：皇甫汸
朝代：明

蛱蝶双飞燕并栖，秦楼燕市花成溪。谁家玉人当户窥，含羞敛笑横波驰。宝髻珠钿明月光，罗帏翠帐秋夜长。秀颜皓齿才十五，时向芳筵作歌舞。雀台露寝生暮云，空留可怜犹为君。
拟伯劳东飞歌二首·其二
作者：皇甫汸
朝代：明

夜乌悲啼朝雉鸣，青琴绛树无限情。谁家临镜总新妆，云鬟刻饰出意长。翠屏锦帐花连理，洞房仙居暗香起。年几二七奉下陈，光彩流盼姿绝伦。春风东来吹落花，绿窗可怜虚岁华。
挽张允清二首·其一
作者：皇甫汸
朝代：明
体裁：五言律诗

尚说游名岳，宁期作逝川。银台非旧署，石椁是新阡。花恨才经月，松悲似隔年。梦迷元伯路，驱马讵能前。
挽张允清二首·其二
作者：皇甫汸
朝代：明
体裁：五言律诗

奄忽成捐馆，平生不问家。旌书卿士贵，箦称大夫华。草圣留山寺，萍踪断海涯。藏舟向何处，那复是乘槎。
挽张兵宪父母
作者：皇甫汸
朝代：明
体裁：五言排律

长夜已难晨，千秋痛二人。文翁辞化蜀，孟母罢迁邻。镜掩泉台月，毡凋黉舍春。藏经空似昔，遗挂宛如新。蒿唱从兹就，莪篇遂不陈。高门容驷入，孝里见麋驯。北阙还堪恋，南陔竟莫循。馀荣与潜德，并可慰沾巾。
挽张秉道以入觐客死洪州
作者：皇甫汸
朝代：明
体裁：七言绝句

闻说朝天事已非，滕王阁畔泪沾衣。空江寂寞秋莼冷，张翰何由更忆归。
挽顾公子二首·其一
作者：皇甫汸
朝代：明
体裁：五言律诗

束发多推望，临尸讵可言。空床素琴在，遗箧旧经存。奄速曾占鵩，扶摇未化鲲。因公俱抱痛，忍自学东门。
挽顾公子二首·其二
作者：皇甫汸
朝代：明
体裁：五言律诗

劳生归是息，委化寿非材。未果山公识，翻同鲤也灾。萤飞无散帙，麦尽有空台。叹惜灵光赋，将谁属草来。
捲灯词
作者：皇甫汸
朝代：明
体裁：七言绝句

火市灯街久寂寥，几家银烛庆元宵。才过三五收华焰，可信韶光疾似飙。
探历北峰诸山
作者：皇甫汸
朝代：明
体裁：五言律诗

春色驻深山，年芳十里间。松林随意入，花坞恣情攀。定水空思住，迷云不记还。物华何以眷，幽兴自相关。
故园对子安兄相与谈及窜逐事怅然作诗
作者：皇甫汸
朝代：明
体裁：七言律诗

得罪同君承帝恩，为邦两地各飞翻。楚山正列窗中岫，卫水常流郭外门。静对棠阴思棣树，遥凭雁序望鸰原。今日相逢倍相忆，此生堪叹不堪言。
文太史游义兴归赠
作者：皇甫汸
朝代：明
体裁：七言律诗

早厌承明出汉京，却耽山水寄高情。蓝舆行处门人从，竹径穿来郡守惊。春尽玉潭乘雨泛，日长丹洞眺云生。闲逢道士书经罢，何似笼鹅别会城。
新建徐文敏公祠季子见招展谒各赋
作者：皇甫汸
朝代：明
体裁：五言律诗

经始南城地，恩开东海祠。公车收启事，像寝俨容仪。蔓草成书带，桃花即绛帷。将非过庭日，犹幸得闻诗。
新昌吕生见访
作者：皇甫汸
朝代：明
体裁：七言律诗

吕安命驾轻千里，来访吴门何所闻。挥翰久应称内史，请缨犹自慕终军。朝探禹穴因怀古，夕泛娥江解辩文。衰病无能空倒屣，欲将书籍尽投君。
新秋月宴三绝句·其一
作者：皇甫汸
朝代：明
体裁：七言绝句

端居自爱小庭閒，皓月流光照酒间。试向南枝看宿鸟，莫将离思绕关山。
新秋月宴三绝句·其三
作者：皇甫汸
朝代：明
体裁：七言绝句

谢家华萼聚应难，月满西园似旧看。昏夜尚思游秉烛，谁教见月不为欢。
新秋月宴三绝句·其二
作者：皇甫汸
朝代：明
体裁：七言绝句

常年月向客中明，今夕人归倍有情。底恨烽尘吹海戍，笙歌销却馆娃声。
新霁
作者：皇甫汸
朝代：明

泽国偏宜雨，山斋复喜晴。云依飞盖散，日吐半规明。萝径何嫌密，花溪稍觉平。还知沧海上，今夜月初生。
方山人别我括苍今会于殊胜寺
作者：皇甫汸
朝代：明
体裁：五言律诗

官舍春悬榻，僧斋夜落帷。暂来休汝日，一为访君时。望里分乡树，愁中惜鬓丝。不知何戒律，可以断归思。
施子持册索书近体喜缀二首·其一
作者：皇甫汸
朝代：明
体裁：七言绝句

汉庭儒术有施雠，终岁谈经了不休。把手青门何以赠，但言笔札欲相留。
施子持册索书近体喜缀二首·其二
作者：皇甫汸
朝代：明
体裁：七言绝句

肺病无能艺颇耽，不辞留滞在周南。新声近代多争长，怪向人间说沈三。
无题
作者：皇甫汸
朝代：明
体裁：七言律诗

溪通苕水倩芙蓉，路似巫山定几重。按出新声惊丽曲，妆成半额俨花容。庾公老兴原非浅，籍孺柔情未是浓。底恨别离翻太促，愿教魂梦得相从。
无题
作者：皇甫汸
朝代：明
体裁：七言律诗

自昔仙姝误落尘，愁中翻怯静中因。吟成桃叶空留恨，别去杨花可耐春。每过旧游追以慨，凭谁顾曲听其真。寄言宋玉非耽色，莫道犹多美妇人。
早春下邳遇谭兵使夜宴驿楼作
作者：皇甫汸
朝代：明
体裁：七言律诗

君从西楚新开府，日对龙山坐拥麾。台下曾过戏马路，桥边一遇访书时。楼含柳色窥春早，盘剩椒花卜夜迟。闻道汉朝今好武，扬雄行欲谢文辞。
早春五华寺
作者：皇甫汸
朝代：明
体裁：五言律诗

淑气南中早，春游上界清。寺缘双树建，山识五华名。积雾邻沧海，馀霞似赤城。沉灰如可辨，浩劫在昆明。
早春奉柬王驾部时闻上书乞归未得
作者：皇甫汸
朝代：明
体裁：五言律诗

耽寂怀摩诘，辞荣学右军。乡心随梗泛，春思藉兰薰。巴水初消雪，巫山尚掩云。汉家频遣祀，留待碧鸡文。
早春寄台州王维桢
作者：皇甫汸
朝代：明
体裁：五言律诗

不见天台吏，题书问赤城。时为花过眼，春入鸟关情。雅兴看霞起，离忧向水生。为邦年最少，莫惜宦无成。
早春寄台州王维桢
作者：皇甫汸
朝代：明

不见天台吏，题书问赤城。时违花过眼，春入鸟关情。雅兴看霞起，离忧向水生。为邦年最少，莫惜宦无成。
早春寄子约弟
作者：皇甫汸
朝代：明
体裁：七言律诗

旧京东望已春归，禁苑城边蔼曙晖。名在郎曹皆是累，酒酣身世两相违。还邛有赋推司马，入洛无心愧陆机。淮柳青时江水阔，知君将欲理朝衣。
早春寄子约弟余方有悼亡之戚
作者：皇甫汸
朝代：明
体裁：五言律诗

献岁思吾弟，何时报徙官。梦劳池上积，书到洛中看。太史身犹滞，潘生泪未乾。梁园飞雪尽，欲下剡溪难。
早春德恩寺
作者：皇甫汸
朝代：明
体裁：五言律诗

福地回春早，名山俯胜多。水边疑见性，尘外可除魔。径仄缘萝入，林深碍竹过。从知功德远，无量是恩波。
早春柬蔡法曹
作者：皇甫汸
朝代：明
体裁：七言律诗

逢时总是翻飞侣，失路俱为留滞人。白首何曾离画省，素衣聊得谢缁尘。风光自向湖间转，柳色先从郭外新。为语麟台暂相赏，勿因愁思厌看春。
早春漫兴
作者：皇甫汸
朝代：明

春迟今岁因逢闰，独往寻春春望赊。日午阴崖初散雪，夜深微雨乍催花。星桥已见收灯市，山郭频闻觅酒家。自是金阊嘉丽地，不缘兵火减繁华。
早春送太常殷簿考绩还南都
作者：皇甫汸
朝代：明
体裁：五言排律

来献虞廷最，归典汉邦仪。玉帛神如在，旂常职所司。椒花馀别酒，杨柳赠离枝。新水浮征舸，鲜云拂去帷。繁华六朝地，全盛两都时。遥想汾阴上，犹怜太乙祠。
早春野步奉荅子安
作者：皇甫汸
朝代：明
体裁：五言律诗

兰皋回淑气，蕙圃揽晴芳。鲜云蔼户牖，春水生池塘。新望盈新抱，流思逐流光。徒忻陪玉趾，终愧报瑶章。
早春雪后同诸君集孔比部寓
作者：皇甫汸
朝代：明
体裁：五言律诗

残雪春城外，寒云客馆中。会多新岁感，交与故情同。夜色疑梁入，湖流似剡通。由来北海座，尊酒未言空。
早春雪后看雨
作者：皇甫汸
朝代：明
体裁：五言律诗

雪消逢雨至，并是弄春情。润物知何处，随风散满城。园林无积素，山壑有馀清。见说花溪里，朝来新水生。
早朝献仪曹家兄
作者：皇甫汸
朝代：明
体裁：古风

南去北来年屡换，侧望长安倚增叹。五云还诏入金门，八月乘槎渡银汉。银汉迢遥秋夜长，玉河清浅映明光。却看济济夔龙会，争羡双双鸿雁翔。
时钱谣
作者：皇甫汸
朝代：明
体裁：古风

先王通货兴民利，遂令圜法相更制。周室曾闻九府开，汉京尽是三官隶。小大品随壮幼差，轻重权蒹子母倍。从兹鼓铸何代无，五铢半两肉好殊。不言改撰堪称马，却道能飞始号凫。我明稽古誇周汉，上林往往襁朽贯。铜山禁弛盗讵亡，殽杂愈多法滋玩。尔来民风日偷薄，罔市吴趋行滥恶。形如榆荚仅有文，堵中綖环已无郭。三五持来乃当一，百可仅寸万盈索。博徒争取掷地残，鬻夫手污因风落。生可使治神可通，赤仄奇文空罢阁。官视民奸听之便，但遣黄金入私橐。纤巧轻剽时共珍，木彊厚重将焉托。君不见珠玉沉埋瓦砾全，镆铘为钝铅刀铦。申椒久谢充帏后，蟠木翻容万乘先。古来弃置人同此，何讶区区物亦然。
昆山道中延福寺逢琴僧
作者：皇甫汸
朝代：明

维舟探野寺，取径度溪桥。宿雨鸣才歇，寒云湿未消。琴声入林细，幡影隔花遥。流水原无着，归心缓落潮。
昆山道中延福寺逢琴僧
作者：皇甫汸
朝代：明
体裁：五言律诗

维舟探野寺，取径度溪桥。宿雨鸣才歇，寒云湿未消。琴声入林细，幡影隔花遥。流水原无著，归心缓落潮。
昆山道中清明
作者：皇甫汸
朝代：明
体裁：五言律诗

芳辰郊外度，烟火晓来微。萝磴通樵径，花洲出钓矶。且因乘月往，更得咏风归。莫恋明时去，空惭吏隐非。
明禋歌送朱子隆禧捧诏南邦
作者：皇甫汸
朝代：明
体裁：古风

天王玉诏宣金銮，黄章粲烂龙麟蟠。行人之官捧之出，輶轩直下青云端。惟时朱子意气盛，昨方拜职今拜命。长卿能无谕蜀文，仲宣亦有浮淮咏。君不见帝主龙飞今九年，梦寐尧舜遑遑焉。稽古真卑汉文让，陈疏更遇匡衡贤。圣谟岂俟卿士协，况尔龟筮开其先。遂使北郊祀地南祀天，朝日夕月东西偏。仪文匪徒守宋末，制作直欲凌周前。辨方画野此经始，勿亟还应庶民子。圆丘峨峨睿想建，帷城日射瑶坛紫。君行要俾万姓知，王者明禋本为尔。
明远楼
作者：皇甫汸
朝代：明
体裁：五言排律

嘉运开文囿，祥光引画楼。星疑聚奎野，地似接瀛洲。凤以飞甍起，龙将刻柱浮。梯云遥入汉，窗月净含秋。南岳神攸降，长江藻并流。悬知尧室敞，应是楚材收。
昔在乙酉岁余游二泉书院留题于壁邵文庄公诵而爱之即次答见寄自公下世逮今两更酉矣再过锡山怅然赋此己酉九月二十三日也
作者：皇甫汸
朝代：明
体裁：七言绝句

二十年前少小时，仲宣曾受蔡邕知。松山寂寞泉台冷，犹向东陵访旧诗。
昔日行赠许应元使君
作者：皇甫汸
朝代：明
体裁：古风

昔日与君相别处，越江一夜秋涛去。今日与君相见时，吴宫三月春风吹。人生聚散何草草，春来秋逝伤怀抱。转盼流光安可知，策足要津苦不早。少年避世汉廷中，俛首潜郎画省东。不事簿书羞问马，空将词赋擅雕虫。贾生果遭绛侯妒，汲孺亦被公孙怒。谪去魂销湘水滨，归来泪尽燕城墓。敝庐萧萧落日曛，高车门外过缤纷。已扫松萝谢逋客，犹随轩冕对夫君。夫君倜傥青云器，奉节聊为苍水使。酌酒何关世上情，论文且发囊中秘。白首相期在令猷，荣名莫遣为身累。君从北关谒丹墀，余守南山偃桂枝。讵堪玄度孤明月，却照杨朱两路岐。
昔时行赠王亮卿下第之松江谒刘侯
作者：皇甫汸
朝代：明

昔时邂逅长安道，下马通名何草草。今来会晤阖城傍，把剑语故俱茫茫。问君何来西出秦，拂君衣上洛阳尘。颜凋但使友人识，金尽徒令妻嫂嗔。君不见吴王官阙荒芜久，世事何如饮醇酒。新月正照鹿台花，离心欲赠华亭柳。男儿快意须目前，安用余名润身后。蒲鞭为郡有刘君，骢马风流迥不群。江上鲈鱼逢正美，客中鹤唳更堪闻。莫嗟失路无知己，行见张华荐陆云。
昔时行赠王亮卿下第之松江谒刘侯
作者：皇甫汸
朝代：明
体裁：古风

昔时邂逅长安道，下马通名何草草。今来会晤阖城傍，把剑语故俱茫茫。问君何来西出秦，拂君衣上洛阳尘。颜凋但使友人识，金尽徒令妻嫂嗔。君不见吴王宫阙荒芜久，世事何如饮醇酒。新月正照鹿台花，离心欲赠华亭柳。男儿快意须目前，安用馀名润身后。蒲鞭为郡有刘君，骢马风流迥不群。江上鲈鱼逢正美，客中鹤唳更堪闻。莫嗟失路无知己，行见张华荐陆云。
昔访云谷于天界兹复会于三藏寺
作者：皇甫汸
朝代：明
体裁：五言律诗

何颙贪佛日，惠远说经年。是果西林徙，非离初地禅。一灯销永夜，万籁净诸天。自惜迷途晚，犹思出世缘。
春夜游西园同诸兄弟作
作者：皇甫汸
朝代：明

佳节值瑶灯，清夜游金谷。良友披兰襟，懿亲俪芳躅。经过敞榭边，徙倚寒塘曲。遵渚虽近寻，玩峰生遐瞩。轩冕幸暂违，簿领谢羁束。迹非三径荒，情是一丘足。镜里发始华，尊中酒初绿。及时不为欢，坐遣春光促。
春寒歌二首·其一
作者：皇甫汸
朝代：明
体裁：七言绝句

摇落宁知三月时，未逢禁火亦寒炊。梅翻六出花成雪，柳湿千条雨作丝。
春寒歌二首·其二
作者：皇甫汸
朝代：明
体裁：七言绝句

剪就春罗未试衣，花间无计觅芳菲。凤楼绝似龙沙夜，征戍何须更忆归。
春日书怀
作者：皇甫汸
朝代：明
体裁：七言律诗

忆昔承恩游宦时，上林春色总相宜。归鸦已遂栖枝恋，老骥何因伏枥悲。南国莺花非壮日，东山尊酒是佳期。长安纸价今腾否，犹是人传水部诗。
春日书抱柬当道诸君子
作者：皇甫汸
朝代：明

璇机斡回运，宝历启东节。载阳薄曾辉，改阴谢凝结。条风衍遐圻，飞泽振穷穴。昔感百卉腓，今睹群芳悦。皇仁美无遗，物化滋未歇。恫予秉国桢，利宾晞朝列。命邑奚独愆，诉阍良自拙。天高赤墀涂，云暗黄金阙。区区谁见知，怛怛难具说。所藉扬末光，终然照孱劣。
春日书抱柬当道诸君子二首·其一
作者：皇甫汸
朝代：明
体裁：古风

鳞次岁方献，骀荡化攸同。冻树荷灵曜，潜颖熙朝融。乘木政且平，升阶泽斯丰。奉三超神理，吹万等玄功。既渐八埏外，复被九垠中。泰来有畴祉，时往无再逢。牵世讵婴网，司晨犹在笼。效知匪患位，处才俾休躬。谁谓一羽弱，飏之戾层空。惧贻抢榆笑，愿托扶摇风。
春日书抱柬当道诸君子二首·其二
作者：皇甫汸
朝代：明
体裁：古风

璿玑斡回运，宝历启东节。载阳薄曾晖，改阴谢凝结。条风衍遐圻，飞泽振穷穴。昔感百卉腓，今睹群芳悦。皇仁美无遗，物化滋未歇。恫予秉国桢，利宾晞朝列。命邑奚独愆，愬阍良自拙。天高赤墀涂，云暗黄金阙。区区谁见知，怛怛难具说。所藉扬末光，终然照孱劣。
春日从叔招游上方
作者：皇甫汸
朝代：明
体裁：五言排律

共倦风尘役，俱怀山水游。郊容争媚日，湖景独澄秋。细草横塘路，轻帆茂苑舟。松深遥辨寺，花密屡经丘。禅定闻春鸟，机忘见瞑鸥。省腰知病起，延步惜芳留。信有林中逸，何须物外求。多惭小阮醉，犹得预清流。
春日从支山入天平
作者：皇甫汸
朝代：明
体裁：五言律诗

郭外青山路，云深定几重。桃花流一涧，竹树隐千峰。尘世遥相隔，仙源信可逢。春风变芳草，何惜驻游踪。
春日偕程赵二子集霍宗伯园亭览所注周颂因赋二首·其一
作者：皇甫汸
朝代：明
体裁：五言律诗

第列凤城中，园开虎观东。山光悬日近，潭水映云空。绛帐承欢洽，清尊命赏同。将因二三子，归咏舞雩风。
春日偕程赵二子集霍宗伯园亭览所注周颂因赋二首·其二
作者：皇甫汸
朝代：明
体裁：五言律诗

坟圃崇新构，台园丽旧京。宁知典礼暇，别有说诗情。竹下披图坐，花间载笔行。一闻颐为解，徒此谢匡衡。
春日偶成
作者：皇甫汸
朝代：明
体裁：七言律诗

春光强半去清明，著处逢花并鸟声。鲍照避人多累句，李聃贵我谢浮名。何须食禄过千石，便可持杯了一生。长日省回无俗事，城南惟是访僧行。
春日同诸君虎丘饯别蔡司空分得可中亭
作者：皇甫汸
朝代：明
体裁：五言律诗

地选香台胜，亭开剑水春。月华悬一镜，海气俨重轮。圆缺看成幻，升沉悟是因。帝京千里共，遥夜怅音尘。
春日奉怀诸兄弟因各成篇子浚
作者：皇甫汸
朝代：明
体裁：五言律诗

自忝皇畿宰，那销故国思。梦违龙卧处，书断雁来时。涕泪惭青鬓，飞腾望白眉。为传芳草色，应满谢家池。
春日宴夏宗伯第得尝御赐长春酒兼闻忠礼书院之胜
作者：皇甫汸
朝代：明
体裁：七言律诗

学士留欢宴玉堂，书生何幸奉馀光。华灯不夜犹元夕，御酒长春出尚方。东观雪残融作瑞，南宫云起结为祥。更闻赐第衔天藻，岂数平泉李相庄。
春日往吴山
作者：皇甫汸
朝代：明
体裁：五言律诗

尘迹一相谢，閒情从此多。云山时自往，春水日堪过。问谷迷桃李，寻溪绕薜萝。东林倘可借，投老亦如何。
春日感怀因柬子安
作者：皇甫汸
朝代：明

平居每忆在长安，却羡云霄接羽翰。骑马每从双凤出，逢人凭作二龙看。春游西禁才舒柳，夜直东曹并是兰。转盼不堪成往事，误身翻自笑偏冠。
春日感怀因柬子安
作者：皇甫汸
朝代：明
体裁：七言律诗

平居每忆在长安，却羡云霄接羽翰。骑马每从双凤出，逢人凭作二龙看。春游西禁才舒柳，夜直东曹并是兰。转盼不堪成往事，误身翻自笑儒冠。
春日游西山作
作者：皇甫汸
朝代：明
体裁：古风

吴乡信云美，山水饶嘉丽。叠巘表参差，层峦隐亏蔽。时惟二月芳，雨散千门霁。蕙畹荡云滋，兰皋屏氛翳。独携丘中琴，言鼓江上枻。结友遵岩阿，寻僧指林际。仰看众鸟翔，俛悦鯈鱼逝。物理相因依，余踪且留滞。
春日虎丘遇何子
作者：皇甫汸
朝代：明
体裁：五言律诗

江上昔归去，山中今始逢。花天重会面，萍水旧行踪。幽意关春鸟，禅心报午钟。閒来贪礼佛，更喜得何颙。
春日许应亨比部见访因忆应元夔府时有内子之戚二首·其一
作者：皇甫汸
朝代：明
体裁：七言绝句

卧病江乡世事非，门前车马客来稀。相逢不解蒙庄笑，犹悼芳容泪满衣。
春日许应亨比部见访因忆应元夔府时有内子之戚二首·其二
作者：皇甫汸
朝代：明
体裁：七言绝句

建节当年入汉京，离筵子夜总新声。扁州再接清河使，一曲那传白帝城。
春日访大林和尚
作者：皇甫汸
朝代：明

投迹入空境，看心愧此身。绾巾蒙示结，执镜为宣因。石壁初消雪，筠关久灭尘。坐来花落尽，犹自不知春。
春日酬子约
作者：皇甫汸
朝代：明
体裁：七言律诗

喜看春日入新年，老大逢时倍自怜。綵笔颂椒称胜事，彫盘行菜庆初筵。寒堂积雪消难尽，疏柳轻烟散未全。独有审言诗早就，漫将愁思寄春先。
春日闻任黄守擢宪江州
作者：皇甫汸
朝代：明
体裁：七言律诗

年来芳草动离忧，别去湘潭今几秋。已拜观风辞郡邑，犹闻遮道借君侯。城连滕阁朝云黯，门对章江春水流。总是公庭号烦剧，也应庐岳暂攀游。
春日闻怡山文人治园因赠
作者：皇甫汸
朝代：明
体裁：七言律诗

为园更喜逢春早，开径还宜引兴深。南国小山聊地隐，习池新水足渊沉。栽花种柳年年事，语燕鸣鸠处处音。自笑玉颜真忝窃，无缘金谷日相寻。
春暮
作者：皇甫汸
朝代：明
体裁：七言律诗

春尽馀寒衣尚重，朝阴黯黯恋芳丛。鸟声浑隔云山外，花事全销风雨中。尘累未能游五岳，宦情曾是薄三公。年来防海催科横，浪说归田赋最工。
春暮柬包孝侍御
作者：皇甫汸
朝代：明
体裁：七言律诗

一春离索意何如，独坐怀君花鸟馀。都下相逢骢马后，云间争识士龙初。閒居数月能题赋，守藏千言解著书。总是汉家无事日，封章时见奏公车。
春暮索居
作者：皇甫汸
朝代：明

栖息无能出世尘，青山何处可藏身。还期向子招禽庆，为报支公待许询。静对莺花思旧事，忽惊风雨送残春。朝来闭户多相戏，犹自含毫拟答宾。
春杪期子约山游
作者：皇甫汸
朝代：明
体裁：七言律诗

闭关栖病百无营，春暮惟兼风雨声。抗世祗应称傲吏，少年曾亦唤狂生。长辞爵服从吾好，静对莺花见物情。兄弟古来成二隐，西山堪作采嶶行。
春梦
作者：皇甫汸
朝代：明
体裁：七言绝句

玉貌双倾识未真，罗帏一夕偶相亲。襄王觉后浑如幻，乐广生前了是因。
春江花月夜
作者：皇甫汸
朝代：明
体裁：乐府曲辞

空负芳楼约，愁逢江上春。月华天外洁，花影浪中新。讵是沈珠浦，将非濯锦津。争言兰作舫，复拟桂为轮。圆缺同今夕，飘零异昔辰。关山犹自隔，攀折赠何因。
春江花月夜
作者：皇甫汸
朝代：明

空负芳楼约，愁逢江上春。月华天外洁，花影浪中新。讵是沉珠浦，将非濯锦津。争言兰作舫，复拟桂为轮。圆缺同今夕，飘零异昔辰。关山犹自隔，攀折赠何因。
春江辞赠诸比部
作者：皇甫汸
朝代：明
体裁：骚

越乡兮深处，姚江兮攸注。将考筑于盘涡，遂逸钓于幽渚。春日兮载阳，桂楫兮兰桨。泛中流兮容与，榜人歌兮慨慷。揽物华之骀荡，鉴水德之灵长。朝骋骛兮天姥，夕弭节兮雷门。临禹穴以探秘，溯耶溪而讨源。起渭滨兮捐吾土，济商川兮排帝阍。沧波怅公子，芳草忆王孙。春来脉脉，江注悠悠。河清不可俟，胡为久淹留。羌铭功于石室，终毕愿乎丹丘。
春江雪泛柬陈广文
作者：皇甫汸
朝代：明
体裁：七言绝句

春日江头雪作花，片帆乘雪下东嘉。云深不辨袁安宅，独拥寒衾到日斜。
春溪晚兴
作者：皇甫汸
朝代：明

别业怀东墅，名山倚北岑。川原澄夕霁，云水乱春阴。看竹门从闭，迷花路转寻。归心不及鸟，随意向幽林。
春答子安兄岁暮见贻
作者：皇甫汸
朝代：明
体裁：古风

在昔参英寮，俱承明主顾。被服纷妍姿，彯缨俪芳步。悲哉游子情，徒以潜郎故。一为冲飙激，遂使佳期误。入魏怅无倚，浮湘眷有慕。扬旌指敝庐，千里同归路。再闻蟋蟀唱，两见蒹葭露。耀灵本易倾，驰运岂难度。端居怀苦心，苦心谁与晤。但感时不然，何嗟岁云暮。
春雨
作者：皇甫汸
朝代：明
体裁：五言律诗

金谷寒难破，瑶台雨易滋。笼花纤似雾，着柳乱成丝。香气微沾径，泉声暗落池。定愁今夜月，不遣鉴罗帷。
春雨书斋
作者：皇甫汸
朝代：明
体裁：五言律诗

细雨来春色，高云起夕寒。闭门閒有卧，牵世若无欢。旧业依松菊，光风转蕙兰。委怀聊散帙，山海得流观。
春雪
作者：皇甫汸
朝代：明
体裁：七言律诗

春寒何自入罗帷，雪满朝园起更迟。朱邸从游衣湿夜，公车待诏履穿时。休论往事伤心素，祗为流年惜鬓丝。最是谢家才善拟，将同柳絮恨风吹。
春霁和子安
作者：皇甫汸
朝代：明
体裁：五言律诗

东墅春云敛，西岩霁景赊。因风疑拂柳，着雨似催花。潭皎衔微月，江酣带落霞。陶芳非仗酒，何以度年华。
昭君怨
作者：皇甫汸
朝代：明
体裁：乐府曲辞

含悲辞凤掖，结束事龙庭。环佩从兹远，琵琶讵忍听。泣将蛾眉恨，仰视旄头星。独有长门草，犹向夜台青。
晓出左掖赠吴纯叔同年
作者：皇甫汸
朝代：明
体裁：七言律诗

佩声初散紫宸朝，仙侣同携数并镳。缈缈凤凰回日驭，翩翩鳷鹊隔云霄。诗成贾至香犹在，文似相如渴未消。君署玉堂非忝窃，余从兰省慰招邀。
晓至献花岩
作者：皇甫汸
朝代：明
体裁：五言律诗

断壑牛山转，层岩鹿苑通。天花僧供里，江鸟梵音中。禅坐彯香气，玄言悟色空。晨扉初地在，回恋意无穷。
晚兴答子安
作者：皇甫汸
朝代：明
体裁：七言律诗

谢秩家园今几时，病身丘壑转相宜。坐怜落日闭门静，起看閒云出岫迟。谁寄灵鱼思远道，自同乌鹊在南枝。扬雄寂寞何如此，白首谈经世岂知。
晚征
作者：皇甫汸
朝代：明
体裁：五言律诗

落日启王程，凉飔拂使旌。六朝嘉丽地，千里壮游情。鸟影山前月，江流树里声。重来弃繻处，关吏讵知名。
晚泊虎山桥
作者：皇甫汸
朝代：明
体裁：五言律诗

独宿山中夜，还怜湖上春。桃花霞似浪，杨柳雾疑尘。寺秘禅栖寂，桥回禊水新。明朝觞泛处，是否在天津。
晚登栖霞寺
作者：皇甫汸
朝代：明
体裁：五言律诗

野寺投钟暮，禅灯隔水明。来寻种芝处，但见桃花生。绝顶围青嶂，弥天迩赤城。坐谈空色理，徒有驻颜情。
晚经西湖
作者：皇甫汸
朝代：明
体裁：七言绝句

玉殿空山啼暮鸦，锦帆秋水怅蒹葭。自是西湖好风月，无人道有洛阳花。
晚造祖堂山
作者：皇甫汸
朝代：明
体裁：五言律诗

别岛通幽径，丛林隐法堂。逢僧龙树后，携客虎溪旁。帆影带江尽，钟声过岭长。从知探赏累，一遣坐来忘。
普德寺
作者：皇甫汸
朝代：明

古寺城南访六朝，高台一望几萧条。门前黄叶催年暮，林外青山觉路遥。塔影常圆沙苑月，钟声静带楚江潮。老僧宴坐耽禅定，送客何曾过虎桥。
普照寺听天晓禅师讲解
作者：皇甫汸
朝代：明
体裁：七言绝句

少林飞锡渡江来，说法城南有旧台。贝叶时时松下展，灵花夜夜雨中开。
景王之藩恭述二首
作者：皇甫汸
朝代：明

帝胤宜承序，贤王遂启封。圭分劳睿眷，笙别怆慈容。地接荆衡胜，人多宋景从。行看江汉水，何处不朝宗。绮岁占渊识，冠年仰令仪。邑邻丰起处，路即代来时。桂树新开径，芙蓉旧作池。宁知飞盖赏，别有望陵思。
景王之藩恭述二首·其一
作者：皇甫汸
朝代：明
体裁：五言律诗

帝胄宜承序，贤王遂启封。圭分劳睿眷，笙别怆慈容。地接荆衡胜，人多宋景从。行看江汉水，何处不朝宗。
景王之藩恭述二首·其一
作者：皇甫汸
朝代：明

帝胤宜承序，贤王遂启封。圭分劳睿眷，笙别怆慈容。地接荆衡胜，人多宋景从。行看江汉水，何处不朝宗。
景王之藩恭述二首·其二
作者：皇甫汸
朝代：明

绮岁占渊识，冠年仰令仪。邑邻丰起处，路即代来时。桂树新开径，芙蓉旧作池。宁知飞盖赏，别有望陵思。
暮春雨后病遣
作者：皇甫汸
朝代：明
体裁：七言律诗

庭閒坐对日仍斜，邑小犹堪早放衙。已过一春才见燕，乍来微雨亦惊花。桑麻自拟劳民事，桃李何缘竞物华。正是茂陵多病骨，好从勾漏觅丹砂。
暮春雨后病遣
作者：皇甫汸
朝代：明

庭闲坐对日仍斜，邑小犹堪早放衙。已过一春才见燕，乍来微雨亦惊花。桑麻自拟劳民事，桃李何缘竞物华。正是茂陵多病骨，好从勾漏觅丹砂。
更极
作者：皇甫汸
朝代：明
体裁：乐府曲辞

三殿灾，双阙燎，天子避，寝厌胜。以祷朝右，个御西清。玉食有减，金悬无声。谁其梓慎，窥大庭流。乌化雀将焉徵除，旧布新承天意司。空饬材俾壮丽宅，中建极钦哉从事。
曹溪寺
作者：皇甫汸
朝代：明
体裁：五言律诗

鹫岭知何处，螳川去不遥。仙岩钟夜月，圣水梵时潮。浴罢衣聊振，风停幡屡飘。远公一相谢，乘醉下溪桥。
月下念别答子安
作者：皇甫汸
朝代：明
体裁：五言律诗

岁暮寥天月，清辉亦未阑。关山无限思，尊酒暂为欢。乍缺潮声落，惊飞鹊影寒。江程虽易隔，莫谓不同看。
月下柬子安兄奉使将归
作者：皇甫汸
朝代：明
体裁：五言律诗

纤月吐帘帷，清光到酒卮。似分奁镜影，已卜佩刀期。桂惜飞花萼，荆怜别树枝。预愁江上夜，千里共相思。
月下柬子安兄奉使将归
作者：皇甫汸
朝代：明

纤月吐帘帷，清光到酒卮。分似奁镜影，已卜佩刀期。桂惜飞花萼，荆怜别树枝。预愁江上夜，千里共相思。
月下闻琵琶笙箫各赋一首
作者：皇甫汸
朝代：明
体裁：七言绝句

朱弦斜抱月明中，翠袖轻调半逐风。一曲关山无限恨，相思犹自到离宫。
月映霜华夜最清凤箫吹出断肠声却怜楚客浮湘意不似萧郎弄玉情
作者：皇甫汸
朝代：明
体裁：七言绝句

月落吴宫夜欲分，笙歌一曲不堪闻。凡心也解非仙骨，漫说乘鸾向彩云。
月潭寺
作者：皇甫汸
朝代：明
体裁：五言排律

瘴岭郁风烟，迢遥路八千。罗施称鬼国，兜率见人天。幽洞穿云际，危楼架水边。澄鲜因悟寂，照朗自通圆。有客嗟行役，逢僧叩业缘。皈心无别旨，委顺即安禅。
有所思
作者：皇甫汸
朝代：明

春风吹绣户，明月鉴罗帏。同心阻芳讯，千里怅清晖。歌弦尘屡积，舞衣香渐微。别有关情处，梁间双燕飞。
有所思
作者：皇甫汸
朝代：明

魂去何须梦，情来即是思。非缘怅兹夜，翻似恨当时。
望皇陵作
作者：皇甫汸
朝代：明
体裁：五言律诗

皋路千官入，山庭一径斜。先皇曾卜宅，禋祀已年华。玉碗留常在，金英掩独赊。暝来凝望处，松柏有烟霞。
木末亭送谈二秀才还吴
作者：皇甫汸
朝代：明
体裁：五言律诗

驱马怜同役，乘舟念独归。孤亭一眺望，千里思翻飞。萤火车生帐，秋声乐子机。坐来双树下，那得系残晖。
朱大理邀游大石
作者：皇甫汸
朝代：明
体裁：五言律诗

振策凌霄上，留筵拂石开。峰悬疑削出，崖断似飞来。云气晴交雨，涛声昼引雷。危梁倘可度，扶醉隔溪回。
朱将军第夏宴二首·其一
作者：皇甫汸
朝代：明
体裁：七言绝句

海上军书久不通，閒抛锁甲挂凋弓。谁知河朔追凉处，却在营门细柳中。
朱将军第夏宴二首·其二
作者：皇甫汸
朝代：明
体裁：七言绝句

筵开西第午风轻，玉映冰山四座清。暑气翻成秋气肃，莲歌按出凯歌声。
朱生将子游太学
作者：皇甫汸
朝代：明
体裁：五言律诗

世济由三事，家传自一经。帝京初受馆，客舍尚趋庭。槐昼春飞雨，花天夜聚星。能令同学羡，太宰旧仪型。
李伯华夜话有述
作者：皇甫汸
朝代：明
体裁：五言排律

室迩更情亲，相过不厌频。月怜欢会夕，花忆别离春。得御叨逢李，交游几托荀。履将凫在叶，书断雁来秦。露裛仙人掌，丹销勾令神。宁知龙剑合，复以凤城邻。蓬愧飘零转，兰堪把赠新。摅章徒欲报，含意讵能申。
杜二挽词
作者：皇甫汸
朝代：明
体裁：五言律诗

学道慕长生，将留不死名。奄随朝露变，愁见夜台成。关令收遗草，园公罢采荣。犹言尸解去，临穴觉棺轻。
林酒仙歌
作者：皇甫汸
朝代：明
体裁：古风

君不见昔日林师东习禅，常时乞食阖城边。床前不学维摩生，瓮下翻同吏部眠。从此市人皆识姓，醉呼酒仙归每应。通好何须法器贻，相逢但遣香醪赠。饮者家遭雷电来，延师秘咒不为灾。驱石遥从洞门至，返风曾渡太湖回。梅侯为郡有贤声，云汉劳思济众生。钵内龙鸣晨作雨，锡边虹见晚移晴。君不见自古异人多变幻，葛陂神应偏能惯。左慈却被世主嗔，长房亦受诸魔患。弟子传灯生道晤，历历犹能语平素。已知前是辟支身，安用亲承刺史顾。我歌酒仙尔试听，处世由来忌独醒。为问六牙求證果，因看万物若浮萍。啸别虎溪携策去，莫向罗天苦诵经。
柬吴吏部纯叔
作者：皇甫汸
朝代：明
体裁：古风

冉冉清秋末，戚戚幽怀始。借问所怀谁，翩翩佳公子。从告返家园，薄言恋桑梓。岂乏睎世符，缅契齐物旨。婴情匪轩服，委志在文史。驰翰扬英芬，敷藻烂成绮。为道日方损，修能时见忌。屡偃东郭扉，果惬南山屺。酒德参浮萍，琴心间流水。回飙谢嚣尘，何能渝令美。
柬子约二首·其一
作者：皇甫汸
朝代：明
体裁：七言绝句

古来齐物贱彭殇，余浪长悲十二郎。不奈春风如解恨，夜深飞雨助凄凉。
柬子约二首·其二
作者：皇甫汸
朝代：明
体裁：七言绝句

东吾达命爱都捐，最是忧心易损年。头白逢春能几许，且收双泪向花前。
柬王职方
作者：皇甫汸
朝代：明
体裁：五言律诗

北阙辞荣宦，南邦恋薄游。月临骑省夜，霜冷凤台秋。幕下时挥檄，帷中数进筹。平生忧国意，感激一登楼。
柬白贞夫
作者：皇甫汸
朝代：明
体裁：七言律诗

十年踪迹愧飘蓬，二陆声名半已空。洛下曾收才子疏，江州犹继古人风。鬓毛尽变兵戈后，心事都销杯酒中。喜见谢家丹凤羽，承恩同在省曹东。
柬约游不至诸君
作者：皇甫汸
朝代：明
体裁：五言律诗

共有看山约，重违入社时。去缘俱是染，来果未除思。丛桂招难及，停云望屡驰。还将尘外意，一笑省中期。
柬黄生志淳
作者：皇甫汸
朝代：明

作赋浑游洛，持书似谒秦。长干连大道，淮水是通津。月下花愁客，霜前雁报人。为君题赠妇，惟有素衣尘。
桃川宫
作者：皇甫汸
朝代：明
体裁：五言绝句

昔为避世乡，今是朝宗路。桃花春水间，犹是寻源误。
桃源遇风追子安兄舟不及
作者：皇甫汸
朝代：明
体裁：古风

干禄非夙心，行役苦相迫。仗策随平原，扬舲共羁客。空水阅桃花，深山眺桐柏。终风暴且来，奔湍溯方逆。临津引不前，天际孤帆隔。驰情东望时，何异西陵夕。停桡既无悰，对酒亦未怿。眷眷劳歌兴，戚戚烦忧积。
桃花坞三首·其一
作者：皇甫汸
朝代：明
体裁：五言绝句

龙门万年树，潘县一丛花。多少迷津客，皆因恋物华。
桃花坞三首·其三
作者：皇甫汸
朝代：明
体裁：五言绝句

卜地聊栖趾，成溪自不言。秪疑阊阖里，遥接武陵源。
桃花坞三首·其二
作者：皇甫汸
朝代：明
体裁：五言绝句

生长桃花坞，不识桃花树。试问玄都人，已是春光暮。
桃花岭
作者：皇甫汸
朝代：明
体裁：五言律诗

晓度桃花岭，花枝并作春。源深迷去马，谷暖伫来莺。石壁生霞早，澄江濯锦新。傍岩谁独住，曾是避秦人。
桐君山题赠卢职方江右典试
作者：皇甫汸
朝代：明
体裁：古风

朝登桐君山，下有澄江四绕流潺湲。暮谒桐君祠，上有古木一望悬参差。昔人采秀山之巅，桐荫未徙凌云仙。琼浆石髓世不识，丹崖翠壑空年年。越乡自古穷嘉丽，弭节停轺几留滞。严陵濑静秋涨沈，香炉峰寒暝烟翳。卢君挥斤宇内游，昨来奉使浔阳舟。直蹑卢峰探奠服，又从瀑布挹飞流。江山能使才华盛，况接朱绳与青镜。登览何如司马雄，文章自是欧阳正。君鸣玉佩上金銮，桐叶声销日已残。钟鼎山林缘底事，不须回首忆江干。
梁园行送范学宪移官河藩
作者：皇甫汸
朝代：明
体裁：古风

昔日梁王最好文，别馆多招作赋群。授简花时进枚叟，含毫雪夜台邹君。竹下从游聊戏水，柳边抽思总凌云。一旦荣名安在哉，后来特数邺中才。魏陵西望空陈迹，漳水东流可重回。使君本出文正裔，绳祖常怀忧世志。慷慨欲勒燕然勋，深湛岂尚雕虫技。武林桃李半在门，会稽竹箭皆搜致。移藩遥指伊涧瀍，停骖访我吴趋市。闭关栖病谢通宾，伏枕题诗赠远人。君不见菟园铜雀尽萧条，藻缋雄图共寂寥。相如倦作游梁客，定自衔恩入汉朝。
梁溪行乐词二首·其一
作者：皇甫汸
朝代：明
体裁：七言绝句

花满梁溪月满楼，客乡两度醉清秋。百年行乐争馀几，一夕想思可奈愁。
梁溪行乐词二首·其二
作者：皇甫汸
朝代：明
体裁：七言绝句

曲按新腔讵似前，妆成雅态更堪怜。罗帏判醉从今夜，翠带留题是隔年。
梁溪词三首·其一
作者：皇甫汸
朝代：明
体裁：七言绝句

舞似前溪歌似秦，绮罗秋夜不胜春。可怜明月能留客，却笑桃花解误人。
梁溪词三首·其三
作者：皇甫汸
朝代：明
体裁：七言绝句

少陵初过四娘家，香气氤氲月色斜。别后青楼何处是，门前记取满溪花。
梁溪词三首·其二
作者：皇甫汸
朝代：明
体裁：七言绝句

黄金卖赋买歌闻，千载馀名一夕醺。恨杀玉颜逢洛水，几凭香梦到巫云。
梅子铺题壁
作者：皇甫汸
朝代：明

月明清露下荒台，木落空山更可哀。夜壑常留金碗在，春风曾识翠华来。
梅花水仙
作者：皇甫汸
朝代：明

弄影俱宜水，飘香不辨风。霓裳承舞处，长在月明中。
梅花落
作者：皇甫汸
朝代：明

早见梅花落，江南春未迟。如何上苑叶，不似故园枝。影怯临妆夜，香怜逐吹时。无人问消息，独自寄相思。
梦二生行
作者：皇甫汸
朝代：明
体裁：古风

忆昔同心友，陈生为之首。更忆投分交，周子逸且豪。陈生奇余言在耳，青云置身果如此。惜尔早世不慭遗，九渊慰尔应无悲。周子知我虽相新，胶漆不异我与陈。睥睨一世尔自许，落落谁忘竹亭语。吁嗟二子来梦中，鬓毛不改容颜同。风尘惨怆旅服改，灯火荡漾芳尊空。绨袍犹恋当年别，觉后使我心悲咽。二子一死嗟一生，我欲于子知交情。
梦子安兄作
作者：皇甫汸
朝代：明
体裁：五言律诗

一为生死别，独宦尚飘蓬。白首行荒外，青山值乱中。九原人岂作，万里梦犹通。今夜看春草，池塘思不同。
棘寺燕居
作者：皇甫汸
朝代：明
体裁：五言律诗

退食依西省，间庭坐转深。一天流麦雨，斜日散槐阴。每抱文园病，难忘故国心。自非干禄学，实恐负朝簪。
椒山访叶令
作者：皇甫汸
朝代：明
体裁：七言律诗

羡君辞邑赋归田，信有椒园在辋川。松下持经閒相鹤，花间洗药候鸣泉。支离自愧犹耽禄，邂逅何期一问玄。更道圣朝容傲吏，赐骸聊得乐馀年。
次刘守玄妙观作
作者：皇甫汸
朝代：明
体裁：五言律诗

吏治聊乘暇，仙源此暂过。风光延眺迥，云物寄情多。径密全遮桂，溪深半绕萝。阳春何意早，先入郢中歌。
次子约答宾
作者：皇甫汸
朝代：明
体裁：七言绝句

闭户无营懒自宜，逃名渐觉少人知。相逢陌上休相问，二陆今非入洛时。
次子约答宾
作者：皇甫汸
朝代：明

闭户无营懒逢宜，逃名渐觉少人知。相逢陌上休相问，二陆今非入洛时。
次韵奉赠父友罗公八十自寿
作者：皇甫汸
朝代：明
体裁：七言律诗

年同渭叟罕能跻，况复功成谢钓溪。典郡昔闻人尽慕，归田早与世相睽。舆间载酒称元亮，座上谈诗数稚圭。老眼平生书癖在，尚堪散帙对燃藜。
次韵送张允清游武当二首·其一
作者：皇甫汸
朝代：明
体裁：七言绝句

归卧东山聊引年，始知傲吏已成仙。乘槎若遇浮丘子，定好相携蹑紫烟。
次韵送张允清游武当二首·其二
作者：皇甫汸
朝代：明
体裁：七言绝句

看君已过古稀年，犹欲名山访列仙。可是向平婚嫁毕，不愁岐路有风烟。
欧阳宪使过访时在山居奉谢
作者：皇甫汸
朝代：明
体裁：七言律诗

卧病年来与世忘，故人何事到江乡。新从北阙承恩下，遥指西湖去兴长。郑子隐居邻谷口，石家别业在河阳。多惭门外堪罗雀，犹遣高车过草堂。
欲游虎山桥值雨不果
作者：皇甫汸
朝代：明
体裁：五言律诗

湖山寄情处，心往迹仍留。风雨连兹夕，蒹葭生远秋。云中珠树见，天外石梁浮。何日逢僧语，随缘老一丘。
正觉寺访大林和尚
作者：皇甫汸
朝代：明
体裁：五言律诗

何处堪消世，文公可晤言。谈经传慧印，作礼在祗洹。萝月閒中磬，松风定后幡。讵辞双树下，夜久驻归轩。
正阳城楼西角二鹭巢焉
作者：皇甫汸
朝代：明
体裁：五言律诗

并负青云翼，来眈紫阁栖。攀龙窥殿北，随雉卧城西。顾影依霜洁，鸣俦侯月迷。振雍殊可咏，聊此谢尘泥。
正阳城楼西角二鹭巢焉
作者：皇甫汸
朝代：明

并负青云翼，来耽紫阁栖。攀龙窥殿北，随雉卧城西。顾影依霜洁，鸣筹候月迷。振雍殊可咏，聊此谢尘泥。
武备厅咏弓饯子安
作者：皇甫汸
朝代：明
体裁：五言律诗

随处是离筵，戎亭征马翩。那知四方志，犹黯一尊前。候吏先驱弩，儒臣始佩弦。缄愁对新月，寒雁落江天。
武林追忆子安
作者：皇甫汸
朝代：明

曾见褰帷向越城，非关为吏厌承明。身随零露朝先尽，恨落江潮夜未平。芳草不传池上梦，薇花犹系省中情。湖心诸寺闻题遍，留取山僧护姓名。
殊胜寺留别舍弟
作者：皇甫汸
朝代：明
体裁：五言律诗

野寺随林建，幽扉面水开。上方今夜月，千里故乡台。酒为闻鸡散，帆应逐雁回。佳期迷后会，含意问如来。
永兴寺散步
作者：皇甫汸
朝代：明
体裁：七言绝句

帝城西觅古丛林，万木寒垂六月阴。庭下閒花斋后偈，门前空水定时心。
永兴寺散步
作者：皇甫汸
朝代：明

帝城西觅古丛林，万木寒垂六月阴。庭下闲花斋后偈，门前空水定时心。
永嘉登江心寺
作者：皇甫汸
朝代：明
体裁：五言律诗

双塔峙琳宫，诸天一水中。回看云岛合，直与海门通。荒寝怜文相，高楼忆谢公。潮声无日夜，流恨古今同。
永宁寺登木末亭
作者：皇甫汸
朝代：明
体裁：五言排律

香刹侵丹汉，禅亭结翠微。芙蓉悬宝塔，鳷鹊影金扉。祇树千云覆，灵花万雨飞。绿深全隐驭，红密半遮衣。籁引秋声入，镫传夜梵归。凭高览虚寂，真乘在芳菲。
江上夜帆
作者：皇甫汸
朝代：明
体裁：五言律诗

江水浩无涯，乘流拾月华。兔来惊鹊渚，鹢去溯龙沙。远岸微分树，归帆悉带霞。宁知避暑宴，今日在星槎。
江上寄程祭酒
作者：皇甫汸
朝代：明
体裁：七言律诗

绛帷何处马融庭，建业城西淮柳青。名重两都看作赋，教分六馆羡谈经。漫因玉树思今雨，共说金门隐岁星。为问芙蓉池上客，可知江畔有飘萍。
江上晓发
作者：皇甫汸
朝代：明

霁晓临江渡，微茫寒雾多。无由辨深树，祗自见沧波。岸觉帆前是，山知磬里过。平生壮游地，今往奈愁何。
江南曲
作者：皇甫汸
朝代：明
体裁：七言绝句

南国新声妙入神，临岐一曲可怜人。为向四时歌子夜，也应白雪和阳春。
江南曲
作者：皇甫汸
朝代：明

锦帆西去绕横塘，画舸携来悉粉妆。旭日笼光流彩艳，晚云停雨净兰芳。飞丝带蝶粘罗幌，吹浪游鱼戏羽觞。自是江南好行乐，采莲到处棹歌长。
江山观发兵用韵
作者：皇甫汸
朝代：明
体裁：七言律诗

江门选士拥旌旄，临发犹闻赠宝刀。脱挽新承戏下命，吹箫曾授匣中韬。月明陇水乡堪远，雪度阴山路岂劳。铁骑经年随苜蓿，金盘何日荐葡萄。
江淹作恨赋李白拟之余因作恨诗
作者：皇甫汸
朝代：明
体裁：七言律诗

世事年来与愿违，春深无语对花飞。曹王座上空陈伎，襄子桥边但请衣。镜里颜销恩宠薄，床头金尽结交稀。出师未报阴山捷，身没沙场竟不归。
江都代柬寄亲故
作者：皇甫汸
朝代：明

吴乡遥接楚云东，潮落寒江一水通。王粲经秋渡淮上，张融累月驻舟中。朝攀桂树身将隐，夕眺芜城思不穷。若问官家近时事，积薪惟说后来功。
汪子每书来言还齐云未果赋此寄之
作者：皇甫汸
朝代：明
体裁：五言律诗

闻有归与兴，如何久滞淫。白云遥引目，芳草自知心。客鬓风霜改，生涯岁月深。移文谢猿鹤，早晚北山岑。
沅江
作者：皇甫汸
朝代：明
体裁：七言绝句

霜落丹枫吹白蘋，沅湘十月暖于春。閒将棋子敲灯夜，可念江千待渡人。
河湟行
作者：皇甫汸
朝代：明
体裁：古风

君不见高帝兴师净朔方，我文亲亦御戎行。徵兵尽选三河少，校士争收六郡良。万骑旌旂纷蔽日，千群组练凛凝霜。骠骑积弩号将军，耀武宣威志立勋。阵前杀气骄难近，幄内奇谋秘莫闻。一朝受脤出萧关，百战长驱事马鞍。雪晦阴山乘夜袭，天横北斗向南看。按辔俄传劳细柳，飞书已报下皋兰。君王神武由天锡，都护材雄总无敌。长戈大剑耀星芒，昼仆旌旗夜夺壁。凿空开域路应赊，置亭列障遂踰沙。博望从来能许国，嫖姚自誓不言家。奏凯班师截海外，共贺黄图亘地界。铭功刊石纪龙飞，解甲韬弓罗虎拜。此时高会坐明堂，登歌献寿乐无疆。越巂探输陈异物，巴俞角抵尽来王。世变堪嗟己巳间，白登愁睹翠华还。不闻更上金城略，但教常闭玉门关。王者之宝在土地，辛苦成功可轻弃。先皇遗却平城忧，谋臣徒守珠崖议。百年慷慨有书生，每过湟中气不平。非求燕颔封侯易，翻思马革裹尸轻。不识忌讳尔何戆，可怜身死名俱丧。朱生肯讼伏波冤，魏文犹寝中山谤。只今边徼有烟尘，寄言韩相好和亲。纵使分麾思命将，不知投笔竟何人。
河间二僧善笙管之伎寄居虎丘获闻妙响子约赠诗余遂同赋
作者：皇甫汸
朝代：明
体裁：古风

山中面壁不知年，江上乘杯共渡禅。学得吹笙并弄管，随时乞食了尘缘。双吹行过吴门市，一闻清响惊人耳。急节繁弦不敢弹，短箫长笛何能起。单鸣散落雨花频，合奏菩提别放春。只疑给苑为边塞，却道祗洹是洛滨。生公石上千人坐，惯爱新声尽忘卧。支籥希音岂易通，般遮瑞梵应难和。由来绝伎世无伦，谁当识曲听其真。不逢妙解陈思辈，几作寻常捧钵人。
泊丹阳
作者：皇甫汸
朝代：明
体裁：五言律诗

日暮丹阳郭，维舟旅思违。蝉随江柳报，萤带野烟飞。练水乘秋满，吴关入望微。宁知垂翼鸟，犹畏弋人机。
泊江口
作者：皇甫汸
朝代：明
体裁：六言诗

大别山前暮雨，汉阳江口孤舟。祇自临流送酒，无因挽日登楼。
泊维扬
作者：皇甫汸
朝代：明
体裁：五言律诗

地是南来域，江分北望赊。空馀前代宇，不放昔年花。物色图丹壁，春风想翠华。谁怜歌舞处，日暮有啼鸦。
洋门阡二首·其一
作者：皇甫汸
朝代：明
体裁：五言律诗

孟氏推贤母，梁家得令妻。人疑随去凤，谁为语鸣鸡。晞露逢蒿唱，惊雷绕树啼。苍梧虽未从，还见墓田西。
洋门阡二首·其二
作者：皇甫汸
朝代：明
体裁：五言律诗

慈景随朝露，芳流引夕源。幽冥从子贵，生死是君恩。镜惜鸾台掩，衣怜翟茀存。清河遗宠谢，今日在洋门。
济上代柬寄李伯华十四韵
作者：皇甫汸
朝代：明
体裁：五言排律

当时翟公客，争似李膺门。博涉称该览，高谈析众论。奕从王粲覆，碑就祢衡温。文藻平原在，人伦有道存。见知因笔札，交契托琴尊。宵馆频分榻，春城每驻轩。相期薄胶漆，何止俪玙璠。岁月嗟留滞，风尘阻奋翻。孔融归鲁国，贾谊起湘源。旅迹徒飘梗，忧心欲树萱。山川邈良晤，云雨断离魂。鸿雁三秋尽，蒹葭一水繁。驱驰疲道路，萧散慕田园。祇恐幽芳歇，思君未敢言。
济上访汪中丞同年
作者：皇甫汸
朝代：明
体裁：七言律诗

看花同在曲江傍，一散天涯二十霜。禹贡导河由泗水，汉家歌瓠以宣房。才堪作楫川能济，发愧成丝路转长。日暮楼前思贳酒，得逢任令更清狂。
济上谒周司空叨宴扶疏亭
作者：皇甫汸
朝代：明
体裁：七言律诗

汉室宣房久未安，以公为楫济无难。门墙为许平原谒，尊酒翻承鲁国欢。见说扬州通禹贡，凭将泗水作淇看。清风尽日芳林下，不待霜飞亦自寒。
浒墅逢岳东伯出山相送
作者：皇甫汸
朝代：明
体裁：五言律诗

烟水维舟处，偏伤首路神。却怜乘雪兴，来送渡江人。落叶催年尽，寒尊遣夜频。知君入山后，相忆在风尘。
浙闱中秋呈诸同事
作者：皇甫汸
朝代：明
体裁：七言律诗

锁院深沈秋气中，德星今夜聚群公。清怜月色能留鉴，香泄花枝欲待风。静觉涛生枚发就，回惊年少猎心雄。亦知龙颔先探取，不遣骊珠落海东。
浮湘作
作者：皇甫汸
朝代：明
体裁：五言律诗

行役本非意，达情聊自谙。波涛�天末，风景别江南。衡岳云为柱，湘流镜作潭。徒然表灵异，世远讵能探。
海波平
作者：皇甫汸
朝代：明
体裁：乐府曲辞

岛夷日本称最雄，髡首骈拇炯两瞳。乘舟截险洪涛中，跳梁若蝶聚若蜂。揭竿烈炬耀日红，攻城掠邑谁婴锋。红女休织田无农，帝命祀海惟司空。授脤秉钺有胡公，狼兵苗卒集江东。夜纵巨舰突蒙冲，俘海系直奏虏功，兔穷鸟尽艰厥终。
海盐勘事访王世廉不值
作者：皇甫汸
朝代：明
体裁：五言律诗

荒城罢兵火，溟海尚波澜。讵意徵君里，俱为暴客残。短书无自达，长铗倚谁弹。始悟平吴易，空嗟得俊难。
淫史谣二首·其一
作者：皇甫汸
朝代：明
体裁：七言绝句

穿针少女貌如花，骢马过时面半遮。何缘得赴秦楼约，试著青衣典绛纱。
淫史谣二首·其二
作者：皇甫汸
朝代：明
体裁：七言绝句

暂收宝髻与罗裙，结束吴儿两不分。夜夜台中陪御史，朝朝门外候将军。
淮上谒何中丞
作者：皇甫汸
朝代：明
体裁：七言律诗

看公清啸坐高楼，淮海风来满院秋。地是桂丛淹客处，山非桐柏访仙游。军输岁入多称便，国计年来待运筹。总说西陲方有事，君王南顾已无忧。
淮北寄故园兄楚邦弟
作者：皇甫汸
朝代：明

晚从吏役自堪嗤，况是人情重别离。冰雪寒深南尽地，江山风似旧游时。花知吴苑春回早，雁忆衡阳信到迟。为说朝中方贵少，白头郎署不相宜。
淮阴至日
作者：皇甫汸
朝代：明
体裁：五言律诗

过江芳草地，晏岁小山游。庄叟身同瓠，张融宅是舟。空山闻叶下，寒水见冰流。莫谓穷愁日，他乡祗益愁。
淮阴行
作者：皇甫汸
朝代：明
体裁：古风

君不见王孙未遇钓淮阴，相留一饭是恩深。知己此心悬白璧，封侯他日报黄金。黄金匪为薄，聊自意所托。咄嗟蓐食儿，揶揄覆羹镬。韩生将略本多奇，可怜犹受妇人知。若非仗剑从英主，徒然执戟老明时。
清平九日
作者：皇甫汸
朝代：明
体裁：五言律诗

重阳频作客，万里动离思。况此牂牱路，兼之风雨时。孟生高兴尽，陶令去来迟。霜后犹无雁，攀花欲寄谁。
清明日再过上方寺留别山僧
作者：皇甫汸
朝代：明
体裁：五言律诗

兰若诸天外，桃花二月深。携尊初就竹，馈食正闻禽。落景衔空水，寒烟净法林。休公方怨别，愧我去何心。
清源逢子安兄
作者：皇甫汸
朝代：明
体裁：五言律诗

鹢首聚江濆，鸿飞得雁群。萍同岐路转，萼共异乡分。汉殿行看近，吴门念独纷。忍随东逝水，遽散北来云。
渡卫
作者：皇甫汸
朝代：明
体裁：五言律诗

问水知臻卫，扬帆此渡河。清秋常细雨，落日更沧波。言采芙蓉佩，情忘鸥鸟过。江干有舟楫，归兴独如何。
温泉
作者：皇甫汸
朝代：明
体裁：五言律诗

灵泉泻温液，灼水沸华池。煦沫看流处，凉风来浣时。花凝百和气，树偃万年枝。讵说骊山上，痾销神女祠。
游五祖寺
作者：皇甫汸
朝代：明
体裁：五言排律

说法俱成道，寻山并起禅。言由六铢契，教以一灯传。峻岭标灵鹫，香池吐异莲。金云春不敛，宝月夜恒圆。槛涌湘江水，窗通庐岳烟。凌虚情更逸，观寂思愈玄。自忝黄州谪，将寻白社缘。宁知辞累劫，即是渡迷川。
游仙都同樊侍御
作者：皇甫汸
朝代：明
体裁：古风

寡诤谢书牍，怀仙抗晨旌。怪石俨壁立，危峰类削成。阳火伏未息，阴湖鉴以清。下有干霄木，上有承露茎。汉武建柏寝，秦皇慕蓬瀛。惜哉无灵气，安得遂冲升。轩后独不朽，鼎实垂鸿名。柱史良地主，邀我钧天行。黄金九奏发，白玉双童迎。聊从避骢路，一展攀髯情。
游四祖寺
作者：皇甫汸
朝代：明
体裁：五言排律

谈经闻四祖，结宇在双峰。玄籥留真偈，冥筌出慧宗。招提悬白马，栏榥架青龙。泉落时浮钵，山深午罢钟。金河遥證果，石径悉盘松。屐往香泥印，衣归宝雾封。同兹探象教，一为谢尘踪。独惜僧徒散，空堂客思慵。
游清溪洞
作者：皇甫汸
朝代：明
体裁：五言律诗

洞壑何年辟，缘溪五里间。探奇披瘴入，眺险拂云攀。泉暗惟闻响，花深不记还。始知穷海外，别自有名山。
游穹窿诸山
作者：皇甫汸
朝代：明
体裁：五言律诗

杨柳绿初齐，桃花红满溪。风光乱山里，云日太湖西。何藻非鱼戏，无林不鸟啼。逢津须解问，莫遣路相迷。
湖上雪后
作者：皇甫汸
朝代：明
体裁：五言律诗

长湖延眺处，挂席隐情遥。洞口云常结，崖阴雪未消。身惭从宦侣，迹喜混渔樵。别后春萝月，山阿易寂寥。
溧阳旅兴
作者：皇甫汸
朝代：明
体裁：七言律诗

小邑寒深岁复催，此身如寄未能回。主家负郭尘喧远，客坐看山爽气来。濑水旧为亡楚地，吴云今是望乡台。欲知暮发俱凋尽，为说朝心总不开。
滇南雪后
作者：皇甫汸
朝代：明
体裁：五言律诗

闰月凝寒早，炎方见雪稀。六花金马上，一似玉关飞。素积昆池练，晴连华岳晖。吴兵犹挟纩，未报解征衣。
滇省监试武士
作者：皇甫汸
朝代：明
体裁：五言律诗

锁院此重开，登坛属异才。花非桂子落，月似柳营来。汉业铜标在，边尘铁骑催。行看投笔去，伫尔勒铭回。
滇省述怀
作者：皇甫汸
朝代：明
体裁：古风

承嘉理齐安，幸校长沙近。秉宪按滇中，始觉在遐境。谯相反见嗔，揖侯乃成衅。喻夷辞岂繁，威�法当峻。昆明鸢作池，太华鸡为镇。迟夜召贾生，经年淹许靖。霞难驻令颜，霜易改衰鬓。故人满清班，谁其枉芳讯。龙性未可驯，凤翼胡由奋。聊从达士观，无嗟小人愠。
滕王阁遇王道思饮饯
作者：皇甫汸
朝代：明
体裁：五言律诗

清章流胜迹，丹阁俨宏规。云雨知何处，江山见往时。芳筵难再合，萍水易相思。王勃君身是，才华复在兹。
潏彼上善二章·赋也君子滨于水南溯洄而从者赋焉
作者：皇甫汸
朝代：明
体裁：四言诗

潏彼上善，汇厥灵长。滔滔其逝，在河之阳。彼美人兮，于焉遨翔。（一章）潏彼上善，汇厥涟漪。滔滔其逝，在离之湄。彼君子兮，于焉委蛇。（二章）
潜山五日卜尹惠酒
作者：皇甫汸
朝代：明
体裁：五言律诗

故国兵戈日，长途风雨时。忽惊芳草歇，犹恨及瓜迟。仙令回双舄，良辰赠五丝。朝来皖山树，浑系隔江思。
潜山道中五日
作者：皇甫汸
朝代：明
体裁：七言绝句

客行仲夏逢佳节，地近东吴即故乡。思欲避兵犹寇乱，蓬心那解醉蒲觞。
濑源阡二首·其一
作者：皇甫汸
朝代：明
体裁：五言律诗

平生怀隐德，奄忽委容仪。壑记藏舟后，斋经撤瑟时。刍闻徐孺奠，碑见蔡邕辞。赠秩兼名里，哀荣并在斯。
濑源阡二首·其二
作者：皇甫汸
朝代：明
体裁：五言律诗

别有栖灵处，应多叹逝情。门犹表东海，世已谢南荣。飞忆乌随冢，回看马恋城。悲心何以托，日夜垄泉鸣。
灯夕答徐子
作者：皇甫汸
朝代：明
体裁：五言律诗

宴赏宵堪永，流芳岁复还。骊光疑泛海，鳌火若浮山。月满金枝上，花生绮缀间。无嗟成白首，既醉总朱颜。
灯夕试舞奉酬何孔目
作者：皇甫汸
朝代：明
体裁：七言律诗

如花检得舞教成，乍遣春宵按曲声。长袖翻嫌垂手捷，短簪犹怯贴腰轻。鲛人丝缀千灯艳，云舞屏遮四座倾。观罢丽词谁独就，个中何逊最知名。
灯宴闻雨因怀子安同子浚子约作
作者：皇甫汸
朝代：明
体裁：七言律诗

金樽高宴竞芳辰，玉律韶年应早春。火树不须重待月，雨声翻似为留人。看来白发皆非故，按出清歌总是新。花萼满堂饶胜事，一枝先露独伤神。
灵岩
作者：皇甫汸
朝代：明
体裁：五言律诗

栋宇开灵岳，池台隐废宫。已看尘劫远，犹想霸图雄。野霁呈秋色，涛喧见晚风。从知挂帆意，遥在五湖东。
灵应观
作者：皇甫汸
朝代：明
体裁：七言律诗

长安西指望仙宫，蜚观崇台杳自通。候气还如逢柱史，采芝一为访园公。澄潭尽是桃花路，幽径俱成桂树丛。欲弃人间浑未得，年年辟谷汉庭中。
灵谷寺
作者：皇甫汸
朝代：明
体裁：七言律诗

宝公旧日安禅处，双树依然初地开。岁久丹青凋画壁，春深花雨落经台。招提境接桥山外，功德池分灞水来。闻说此中容吏隐，滥巾时向草堂回。
焦山
作者：皇甫汸
朝代：明
体裁：五言律诗

长江流福地，结宇聚僧家。窗拂城头曙，峰回海上霞。榛披非世界，萍转是天涯。何日逢招隐，随缘了法华。
熊叔抑同唐应德入四明吊陈约之怃然作诗二首·其一
作者：皇甫汸
朝代：明
体裁：五言律诗

怜君提宝剑，东去觅徐君。可惜看花伴，翻同落叶分。泪倾鄞海月，心断剡溪云。箧内收遗草，传来不可闻。
熊叔抑同唐应德入四明吊陈约之怃然作诗二首·其二
作者：皇甫汸
朝代：明
体裁：五言律诗

已作浮湘去，因为吊屈行。风霜万里客，生死一交情。白马梦中路，青松涕外城。逢人问劳苦，何得不言名。
燕子矶荅蔡子木同用云字
作者：皇甫汸
朝代：明
体裁：五言律诗

何处堪张组，江心一为君。岸回淮望树，帆带楚来云。浮迹沧波逝，同心芳草芬。临流无惜醉，此地易离群。
狱中闻斋居奉柬子安十六句
作者：皇甫汸
朝代：明
体裁：五言排律

沈忧怅往迹，倚祸昧来端。画地何期入，呼天独未安。自怜收北海，谁念系南冠。凤或遭维絷，鸰方待急难。祇将形吊影，无由羽接翰。池非断芳草，台岂败丛兰。望日微须监，飞霜夏亦寒。徒怀宣室对，坐使夜空阑。
狱馆书情
作者：皇甫汸
朝代：明
体裁：五言律诗

棘馆坐如焚，蓬心讵可云。肠非一夕逝，情是百忧纷。直道难容世，孤操每离群。从来汲长孺，曾揖卫将军。
献座主太宰李时言
作者：皇甫汸
朝代：明
体裁：七言律诗

山公今受圣明知，典选勤劳退食迟。阙下每闻传启事，车前聊得奉光仪。惭持手版迎州使，懒束腰章拜里儿。为问门墙春色道，几多桃李沐荣枝。
玄武湖供事三首·其一
作者：皇甫汸
朝代：明
体裁：五言排律

澄湖一浚后，千古见流长。映带群峰秀，沿洄十里苍。蓬瀛信有地，云水自为乡。鱼钥传中使，星槎倚夕郎。幕间存往迹，镜里驻年芳。延眺非关恋，兹游讵可常。
玄武湖供事三首·其三
作者：皇甫汸
朝代：明
体裁：五言排律

别岛藏丹构，中州汇锦陂。台犹习武处，苑即乐游时。光禄陈诗罢，酂侯旧典垂。仙源看似练，睿榜奉如丝。覆槛多山霭，交窗悉树枝。悬知皇业远，应共水无涯。
玄武湖供事三首·其二
作者：皇甫汸
朝代：明
体裁：五言排律

周王宏策府，汉祖重民图。开馆收秦日，为楼托晋湖。輶轩万国至，负版四方趋。户口今全盛，山川代不殊。地邻东观密，水绕北门纡。何幸披玄览，从兹仰圣谟。
玉叠梅子约园中新值
作者：皇甫汸
朝代：明
体裁：七言绝句

玲珑万玉琢成花，独掩群芳色倍华。可是天边琼树种，乍移江左水郎家。
玉河怨
作者：皇甫汸
朝代：明

玉河西堤柳青色，含烟弄雾金门侧。水接昆池波欲流，日升翰苑光先得。日光照耀九龙开，万骑千官天上回。仗影迥迷飞絮去，佩声遥杂啭莺来。莺啭皇州春渐暮，曳佩鸣珂漫如故。物态那禁鳞运催，人情总为繁华误。一夜秋风歇众芳，萍水悠悠枉断肠。不见曲眉颦旧黛，只闻羌笛怨斜阳。
玉河怨
作者：皇甫汸
朝代：明
体裁：古风

玉河西堤柳青色，含烟弄雾金门侧。水接昆池波欲流，日升翰苑光先得。日光照耀九龙开，万骑千官天上回。仗影迥迷飞絮去，佩声遥杂啭莺来。莺啭皇州春渐暮，曳佩鸣珂漫如故。物态那禁鳞运催，人情总为繁华误。一夜秋风歇众芳，萍水悠悠枉断肠。不见曲眉颦旧黛，祇闻羌笛怨斜阳。
玉泉亭
作者：皇甫汸
朝代：明
体裁：五言律诗

怪石随崖豁，灵泉出涧幽。灌园双瓮在，挂壁一瓢留。气积金扉影，凉生玉树秋。尘缨犹未谢，延伫愧清流。
王使君养晦郊居一鹿随之游因寄
作者：皇甫汸
朝代：明
体裁：七言绝句

池上挥毫久不闻，避人独与鹿为群。乘车欲向空山去，何似王乔驾白云。
王元美读张幼于纨绮集赠之以诗余亦嗣作
作者：皇甫汸
朝代：明
体裁：七言律诗

阿士题诗自绮年，新将珠玉缀成编。共言体出西京后，更道声从大历前。池上咏鹅思不假，席间赋犬句争传。同心一见能嗟赏，可是王融得我先。
王地曹初至同蔡比部携酒访于徐氏园居
作者：皇甫汸
朝代：明
体裁：七言律诗

洛阳年少似君稀，谁道多才与世违。得罪一从燕市别，衔恩重向越乡归。无言契阔惟倾酒，到处风尘任满衣。为视园林今夜鹊，绕枝犹自共南飞。
王子往会稽展袁相公墓因有此赠
作者：皇甫汸
朝代：明

平津高阁已成丘，一道寒泉万木秋。秘器尽□□□□，□□□禁故恩留。碑题黄绢门人撰，草积青箱汉使收。非是羊□□□□，□□□涕洒西州。
王子往会稽展袁相公墓因有此赠
作者：皇甫汸
朝代：明
体裁：七言律诗

平津高阁已成丘，一道寒泉万木秋。秘器尽颁遗宠在，樵苏特禁故恩留。碑题黄绢门人撰，草积青箱汉使收。非是羊昙行暂误，欲将双涕洒西州。
王守游越
作者：皇甫汸
朝代：明
体裁：七言律诗

仙帆遥指武陵西，幕府年来静鼓鼙。行县双旌劳省敛，向山五马任攀跻。湖波已觉秋风飒，烽火犹怜芳草萋。韦守郡齐多胜事，六桥何用羡苏堤。
王百谷示余半偈斋诗因荅
作者：皇甫汸
朝代：明
体裁：七言律诗

斋题半偈学维摩，榻对蕉阴胜碧萝。已办焚香耽寂坐，无烦载酒问奇过。啼残好鸟春忘却，落尽灵花夜若何。为讶右丞传妙句，祇缘诗思入禅多。
王禄之同年六十予少三岁而同产八月聊托青山之隐相要白首之期
作者：皇甫汸
朝代：明
体裁：七言律诗

同时谒帝起攀麟，早见为郎庆此身。介寿喜输新甲子，养生刚遇是庚申。右丞觅句多超悟，内史攻书已逼真。秋入香山堪结社，几回花下特相亲。
王舍人邀游故相文恪公园亭二首·其一
作者：皇甫汸
朝代：明
体裁：五言律诗

东阁轻簪组，西园盛履綦。石闻穷海至，花记洛阳移。柳色萦城合，槐阴夹路垂。吴宫清跸水，留作养鹅池。
王舍人邀游故相文恪公园亭二首·其二
作者：皇甫汸
朝代：明
体裁：五言律诗

疏傅遗金少，为园不买田。楼台卑绿野，花石减平泉。径草萋春雨，城乌起暮烟。临池俱欲赋，谁在凤毛先。
琴友张子扶病还云间久不相闻寄忆
作者：皇甫汸
朝代：明
体裁：七言律诗

岁晚萧条最忆君，琴心一片向谁云。啼乌半落亭前月，征雁遥迷泖上云。白首先惊垂老别，青山恐作断肠分。广陵仙曲从来秘，莫遣人间遂不闻。
瑞雪识喜
作者：皇甫汸
朝代：明
体裁：五言律诗

台云书乍歇，泽雪祷还来。萧苪薰犹焰，琼瑶花已开。礼同郊外卜，歌待郢中催。穑事先春望，嵩呼振地回。
璇上人院菊
作者：皇甫汸
朝代：明
体裁：古风

灼彼东篱花，眷兹西土见。青莲同净姿，金粟等明茜。色普象王供，香堪鹿女荐。何异休公枝，一令鲍生羡。荣悴各有因，开落互相禅。我本解宦人，归情胡能遣。
甘泉先生宴别席上赋三首·其一
作者：皇甫汸
朝代：明
体裁：古风

天王肇郊仪，宗伯不皇暇。隆礼乐殷周，跻世登虞夏。忽半冬檐规，爰返春曹驾。进我青衿士，坐之绛帐下。无哗启初筵，有藇振馀斝。岂徒良宴会，眷此远行者。奉义各于迈，黩欢亦聊且。顾怆留滞身，侧想寅恭化。
甘泉先生宴别席上赋三首·其三
作者：皇甫汸
朝代：明
体裁：古风

晤言聊一室，寻役顿千里。缅违梁木仰，况谢蓬麻起。击筑兴长谣，临觞热双耳。匪嗟行路难，寔感年华驶。树勋幸及时，息学恐虚此。无由慰孔说，何以徵孟喜。金雘戒遐心，琼枝葆令美。作颂几永怀，敢告同门子。
甘泉先生宴别席上赋三首·其二
作者：皇甫汸
朝代：明
体裁：古风

愚也蓬枢士，少嗜缀文辞。柔翰弄绡縠，懿矩蹑埙篪。旁览周秦典，三复齐梁诗。荣华既已隐，吃诟竟何施。乃慕夫子学，毋俾后辰迷。授我合一编，启我深湛思。循循两言诱，卓哉百世师。呼寐成然觉，道腴良在兹。
生朝寄兄弟
作者：皇甫汸
朝代：明
体裁：五言律诗

白发逢初度，清尊思惘然。鹡鸰原上梦，犬马客中年。眉宇将云结，心旌共月悬。朝来淇水望，时问渡淮船。
由定光岩历西竺寺登阁
作者：皇甫汸
朝代：明
体裁：五言律诗

江上茱萸节，山中祗树林。攀岩披雾密，登阁倚云深。归驾因风御，当杯待月临。自伤摇落候，空有佩兰心。
由罨画溪登玉阳山院
作者：皇甫汸
朝代：明
体裁：五言律诗

溪水镜中渡，风帆画里看。潭犹名玉女，地即傍铜官。向夕山常雨，先秋树已寒。洞霄供奉日，归隐圣恩宽。
留侯墓
作者：皇甫汸
朝代：明
体裁：五言律诗

古寺临郊外，残碑倚道周。赤松人已化，青冢世仍留。观迹俱成幻，铭功本弃侯。还疑灞陵上，魂去奉冠游。
留别定惠院僧
作者：皇甫汸
朝代：明
体裁：七言绝句

一自齐安远寄家，不曾来赏海棠花。高轩落日聊孤坐，犹记山僧夜送茶。
留别赤壁山僧
作者：皇甫汸
朝代：明
体裁：七言绝句

赤壁矶头月可哀，山僧常笑使君来。秣陵城外清秋夜，怅望江云隔楚台。
留省早春奉怀诸兄弟三首·其一
作者：皇甫汸
朝代：明
体裁：五言律诗

故园君卧处，帷里阅年芳。微雨高城霁，寒冰春水长。黄鹂啼汉署，白马见吴乡。几许劳相忆，书来问景光。
留省早春奉怀诸兄弟三首·其三
作者：皇甫汸
朝代：明
体裁：五言律诗

江门身自寄，云路尔方招。马齿随愁长，鸰心积望遥。花间趋左掖，柳外候东朝。为说淮堤上，风光异洛桥。
留省早春奉怀诸兄弟三首·其二
作者：皇甫汸
朝代：明
体裁：五言律诗

君行知岁隔，已是别离深。独作留秦客，凄其动越吟。云天连海峤，雪路暗山阴。日暮临湖望，谁传芳草心。
病中与赐儿骰子占戏
作者：皇甫汸
朝代：明
体裁：七言绝句

枕上烦心每自惊，祛除不尽苦还生。呼儿六博聊相遣，瓜葛须知莫浪争。
病中子浚兄招赏牡丹
作者：皇甫汸
朝代：明
体裁：五言律诗

花径许相攀，繁芳逼座间。为君扶病骨，来此破愁颜。适性宁非达，忘机即是閒。醇醪未可谢，判饮送春还。
病中承诸兄弟问讯奉荅二首 其一 子浚
作者：皇甫汸
朝代：明
体裁：五言律诗

花月坐伤春，蓬心属病身。閒来看鹤舞，静里学熊伸。采药怀三秀，逃虚愧六尘。犹闻枉芳讯，何以报情亲。
病中承诸兄弟问讯奉荅二首 其二 子约
作者：皇甫汸
朝代：明
体裁：五言律诗

药石未相安，春芳忽复阑。销魂惊别易，却老觅方难。曲是宜琴弄，颜非镜懒看。一承华萼咏，眉宇坐来宽。
病中答子约弟览毗昙之作
作者：皇甫汸
朝代：明
体裁：五言律诗

生年何自苦，栖病每经时。高院闻蝉早，幽窗度日迟。僧弥谙妙典，法护愧玄思。欲遣迷方累，因君问药师。
病中闻子约过修和观
作者：皇甫汸
朝代：明

坐忆仙源里，春风尔独寻。桃花别后路，芳草到时心。迎杖闻山犬，惊帆见野禽。养生如可问，念我病方侵。
病中闻己儿游张公洞占寄
作者：皇甫汸
朝代：明
体裁：七言绝句

名山探尽赋难成，卧病江淹减笔精。见说灵光将属草，童心亦自有高情。
病属徐公子携具过访
作者：皇甫汸
朝代：明
体裁：五言律诗

端居抱忧疾，自愧损春心。绝客来相问，劳君独见寻。酒肴逢好事，山水待知音。为驻王孙驾，门前芳草深。
病腹承子约弟以导引方见示
作者：皇甫汸
朝代：明
体裁：七言绝句

经笥深惭边氏腹，文园空卧子云身。秘方为谢传鸿苑，端坐宁辞学鸟申。
癸亥除夕
作者：皇甫汸
朝代：明
体裁：七言律诗

生年六十经除夕，献岁重逢甲子春。台内昔叨清宪使，社中今数白头人。竞裁綵胜祈多福，早办椒盘颂五辛。陶令还家无长物，门前惟见柳条新。
登北固晚眺
作者：皇甫汸
朝代：明
体裁：五言律诗

林壑卧已久，江门望始遥。诸天横落日，五月度凉飙。焦树当窗缀，金云接槛飘。离心何处达，东逝有归潮。
登城西南楼
作者：皇甫汸
朝代：明
体裁：五言律诗

巨丽表兹地，登高怀故都。湖山纷若带，楼馆缀成图。写月犹张乐，飞花未泊舻。从来歌舞处，愁杀夜啼乌。
登天平废寺
作者：皇甫汸
朝代：明
体裁：五言律诗

古寺空山里，重来感废兴。寻溪迷蔓草，攀壑藉危藤。绕树多寒鹊，燃灯止病僧。独怜青嶂外，犹见白云层。
登广平借寇楼寄体乾于浙省
作者：皇甫汸
朝代：明
体裁：五言律诗

同是皇畿宰，回惊二十秋。人随台岳迥，年逐滏河流。月黯琴疑在，花深舄讵留。寇恂那可借，日暮倚高楼。
登挂剑台
作者：皇甫汸
朝代：明
体裁：古风

徐君美初觏，季子意方敦。上国游才返，斯人痛不存。脱剑带嘉树，挥泪向高原。旧手无由赠，驰目遂为愆。寸心良自许，千金宁足论。徒闻化灵草，忧来欲代萱。
登泰山
作者：皇甫汸
朝代：明
体裁：五言排律

虞后巡宗日，秦王幸岳年。金舆曾此驻，玉检竟无传。眺日临沧海，凭虚挹紫烟。官松垂御幄，女井幻香泉。晴昼寒飞雪，阴崖下引天。神君迷七二，尘界渺三千。巨迹台中见，空音畤外宣。马迁文已就，愿奏圣明前。
登燕矶后仍过清江道院答蔡子
作者：皇甫汸
朝代：明

别有清溪胜，回探思不穷。鸟鸣残雨歇，帆落暮潮通。关路逢桃径，江花引桂丛。还闻歌《水调》，流响步虚中。
登燕矶后仍过清江道院荅蔡子
作者：皇甫汸
朝代：明
体裁：五言律诗

别有青溪胜，回探思不穷。鸟鸣残雨歇，帆落暮潮通。关路逢桃径，江花引桂丛。还闻歌《水调》，流响步虚中。
登赤壁
作者：皇甫汸
朝代：明

万古沧江上，清秋赤壁开。浴凫知旧渚，横鹤见新台。妙齿瑜非昔，雄心操已灰。愧无题赋手，犹欲记重来。
白云山
作者：皇甫汸
朝代：明
体裁：五言律诗

青山行处尽，始觉白云深。锡化无僧在，钟鸣有客寻。花溪遥隐壑，萝径曲通林。坐得浮生理，悠然忘我心。
白符卿免官
作者：皇甫汸
朝代：明
体裁：七言律诗

文章憎命不堪论，留滞官阶二十春。病里金丹思服食，晚来银艾笑垂身。明珠道上谁知己，红粉宫中惯妒人。归去名园多胜事，投书一为谢平津。
盘江词三首
作者：皇甫汸
朝代：明

白涧流残青嶂开，鸡公岭带夕阳来。更闻江水盘千曲，何似愁肠日九回。攒峰夹岸若云稠，下有飞泉一线流。春草深时多瘴厉，行人驻马不堪愁。松风万壑引盘涡，闻唱《公无此渡河》。汉将西征遗垒在，至今啼血染沧波。
盘江词三首·其一
作者：皇甫汸
朝代：明

白涧流残青嶂开，鸡公岭带夕阳来。更闻江水盘千曲，何似愁肠日九回。
盘江词三首·其三
作者：皇甫汸
朝代：明

松风万壑引盘涡，闻唱《公无此渡河》。汉将西征遗垒在，至今啼血染沧波。
盘江词三首·其二
作者：皇甫汸
朝代：明

攒峰夹岸若云稠，下有飞泉一线流。春草深时多瘴厉，行人驻马不堪愁。
盛二仲交示广志赋因赠
作者：皇甫汸
朝代：明
体裁：古风

江左本多奇，盛生称独秀。速化有性灵，栖玄谢尘垢。披帙十行俱，拥衾万言就。揖手青门东，醉心在良觏。广志拟雕虫，纤书臻古籀。情同呼霓馀，兴是凌云后。愧匪辨璧姿，相邀出金奏。
相彼古泉六章
作者：皇甫汸
朝代：明
体裁：四言诗

相彼古泉，湜湜其清。君子吸之，显允王明。（一章）曰既受福，群小是愠。肃肃嘉征，弥邵弥浚。（二章）峨山两峙，泉侯深矣。懿彼泉源，胡自今矣。之子有怀，嘅其临矣。（三章）泉之混混，睇彼高冈。伊谁命之，我思陇乡。（四章）于以莹心，亦异之觏。于以逮下，亦孔之厚。兹其方可，胡鞠焉疚。（五章）民之绎思，侯泉浩幽。彼其之子，莫匪令猷。不瑕自天，裒泽方州。（六章）
真州送客东归
作者：皇甫汸
朝代：明
体裁：五言律诗

孤舟泊江渚，万里眺心长。月吐山头白，云披水面凉。海门潮汎汎，吴苑树苍苍。为有双鱼赠，因君达故乡。
石崖读书台十韵为林中丞作
作者：皇甫汸
朝代：明
体裁：五言排律

崖为高人峻，林因胜地开。径迷春窈窕，台倚日崔巍。傲吏园堪咏，愚公谷谩猜。斋同一舫建，峰并九华回。缃帙云常覆，牙签月故来。壁非匡氏隙，帐拟马融裁。奇问玄亭字，书藏柱史才。仲舒帷不卷，孟博辔仍催。海内饶桃李，窗前任草莱。无劳重怀土，自有柏为台。
石河将军歌
作者：皇甫汸
朝代：明
体裁：古风

将军书剑学俱成，百战长驱亦惯经。羽角时时持候月，旄头夜夜起看星。曾宣威武惊巴檄，欲树功名向北庭。一朝解甲承平后，万事投壶饮美酒。但教开径抚孤松，谁复行营劳细柳。道家多忌古来知，陇西难封数本奇。为问蓝田屏居日，何如锦里赋归时。石河遥通古城北，少陵草堂犹自识。旧说雄称白马间，今来翻卧青羊侧。郎君文藻子渊流，耻居纨裤汉廷游。丹凤俄传貤宠诏，貂蝉还见出兜鍪。衔恩正值古稀年，称觞献寿石河边。河水长流石长在，无须辟谷访神仙。
石门
作者：皇甫汸
朝代：明
体裁：五言律诗

洞门纡径引，飞瀑半空闻。挂壁常看雪，开窗但弄云。帆轻过鸟疾，衣冷落花纷。何事淹归驭，清晖恋谢君。
示内弟沈子
作者：皇甫汸
朝代：明
体裁：五言律诗

沈约郊居兴，今来吴市中。移家因乱日，怀土复春风。坦腹床何在，齐眉案已空。凭将雍门慨，一为寄江东。
禹量席上追忆牛首之游
作者：皇甫汸
朝代：明
体裁：五言律诗

坐忆双峰赏，神惊五载还。林犹青嶂外，路即白云间。旧客皆凋丧，佳期可重攀。空馀风景在，感泣似牛山。
秋兴
作者：皇甫汸
朝代：明
体裁：七言律诗

滇中别去二年多，海上归来末息波。借箸何由闻妙算，输金岂合许求和。不堪郊垒生荆棘，且喜山居有薜萝。莫讶少陵秋易感，诗成底是咏兵戈。
秋原晚眺和子安
作者：皇甫汸
朝代：明
体裁：五言律诗

林壑本余情，归来趣自生。空山迎气肃，槭木带云轻。坐惜流芳歇，行惊旅雁鸣。还闻歌岁暮，聊以寄秋声。
秋夜
作者：皇甫汸
朝代：明

夏晦秋俄代，星虚夜忽分。鉴帷微露月，临槛净披云。旅思随桐叶，乡心及雁群。蝉声杂砧响，并是不堪闻。
秋夜偶作
作者：皇甫汸
朝代：明
体裁：古风

晚岁绝外牵，欢悰寄所适。皓齿发新声，蛾眉矜故色。变态逐情生，羽商随意易。冶艳讵有央，靡曼信无极。歌方一再听，行期三五夕。淫雨忽东来，素辉乍西匿。金尊怅屡空，玉趾邈难即。露砌寒蛩鸣，风窗起叹息。
秋夜把酒对月
作者：皇甫汸
朝代：明
体裁：古风

宋生陈九辨，陆机歌百年。怅兹清秋日，聊使幽怀宣。矫矫归云雁，嘒嘒含风蝉。摧芳委朝露，俄景流夕川。鳞运有代谢，蕣荣无常妍。始知行乐贵，何用居情牵。长夜思秉烛，新月正登筵。金尊泛绿醑，宝瑟縆朱弦。商歌当枣下，楚舞出花前。馀名焉足藉，达生乃为贤。
秋夜集李守衙斋
作者：皇甫汸
朝代：明
体裁：五言律诗

政閒庭每寂，吏散日犹曛。下榻生秋思，传杯语夜分。暗花微泫露，纤月净开云。失路聊相倚，何期御李君。
秋宵酬子安兄作
作者：皇甫汸
朝代：明
体裁：古风

清夜游家园，眷言怀丘壑。素月升圆灵，千里共寥廓。始出东南楼，俄顷西北郭。华烛灭兰堂，金波荡罗幕。虽过二八时，光彩纷绰约。商歌正流响，鲁酒亦未薄。人生贵适意，胡为坐羁缚。结发从至今，朱颜怅非昨。冶服岂常玩，荣名焉足托。良会聊具陈，丽藻复间作。穆如扬清风，粲若敷春萼。申章忝惠连，何以献康乐。
秋思
作者：皇甫汸
朝代：明
体裁：五言律诗

羁客本多忧，江城况属秋。折腰缘斗粟，浪迹任孤舟。遇竹啼湘泪，逢兰握楚幽。乡心将逝水，日夜只东流。
秋日之真定谒许中丞
作者：皇甫汸
朝代：明
体裁：五言律诗

凄凉仍逆旅，奔走亦王臣。花发宁辞县，蓬飘数问津。经春违燕子，当昼忆鸡人。北阙休回首，停舟易损神。
秋日二首·其一
作者：皇甫汸
朝代：明
体裁：五言律诗

玉露零清夜，金风戒早秋。不堪人北去，已是火西流。月皎如迎扇，星低似犯舟。乡心轸兹序，起坐为悠悠。
秋日二首·其二
作者：皇甫汸
朝代：明
体裁：五言律诗

关山回素节，水月湛清虚。暑气销兰酌，凉飔袭桂裾。露疑仙掌后，叶似洞庭初。愿得逢南雁，他乡一寓书。
秋日偶成
作者：皇甫汸
朝代：明

无那文园病，秋来独未苏。江风惊木落，檐日惜阴徂。拙宦同门限，劳生学户枢。愤忧何以托，惟是著《潜夫》。
秋日周山人见访醉酒歌
作者：皇甫汸
朝代：明
体裁：古风

自余还北山，惟堪卧南牖。扫轨何须长者通，著书已拟潜夫就。门题贵贱感交情，不逢亲旧话平生。秋水闻君舣舟楫，荒园一为款柴荆。此夕凉风度虚幌，少焉微月湛华楹。开颜命醇酒，润耳发哀筝。人世难并易别离，试从今日忆当时。座上应刘成异物，林中稽阮邈幽期。末路冥鸿翻折羽，临风华萼讵同枝。清尊夜饮如辞醉，明镜朝来视鬓丝。
秋日咏怀
作者：皇甫汸
朝代：明
体裁：古风

缅昔承嘉惠，来斯岁方期。虚薄宰民社，周爰历皇圻。簿牒苦相迫，化理犹未绥。幽亭有遐托，晏坐俾心夷。惟时值萧序，孤英被芳畦。窗岫列紫峰，滏水夹绿池。陶生称达士，王令乃仙姿。飞舄谢当路，反服归东菑。
秋日奉谒太宰顾华玉
作者：皇甫汸
朝代：明
体裁：七言律诗

司空无事晚开衙，丛柏霜寒半宿鸦。地向河间存礼乐，山从原庙见烟霞。閒披图史常堆案，别起楼台即寄家。流落陆云方自笑，也容门外候张华。
秋日寄忆子安兼怀子浚子约
作者：皇甫汸
朝代：明
体裁：五言排律

汉殿祠官遣，吴门游子归。寿觞逢菊酒，舞锦当莱衣。北阙情犹恋，南陔愿讵违。桥回司马柱，庭偃乐羊机。玉季迎歌棣，金昆对采薇。自惭鸡每听，遥阻雁同飞。草梦生春色，星占聚夜辉。谈应及省树，勿与报芳菲。
秋日寺眺
作者：皇甫汸
朝代：明
体裁：古风

西锡混缁流，南冠类囚客。昨戾青阳徂，今来素秋迫。炎序俄戒凉，华滋互凋实。前因感六迷，后果證三惑。欲消尘世牵，聊晦空山迹。夙夜缅畏行，明朝露方白。
秋日往梅林庄居
作者：皇甫汸
朝代：明
体裁：古风

疏公守旧业，班生慕常庐。薄游千里外，一出十载馀。偶与密亲迩，惄焉怀所居。东林扉尚偃，北郭径始除。青山蔼盈户，绿水湛通渠。流盼悉成往，眷言思遂初。将从古人学，乞归事耕畬。顾惊年迹乖，坐使情兴纡。
秋日怀王维桢
作者：皇甫汸
朝代：明

京国岁华晚，江城风雨秋。疏声蒹叶度，寒色带云流。羁宦潘生省，怀人谢监楼。如何潮落尽，犹未下仙舟。
秋日怀王维祯
作者：皇甫汸
朝代：明
体裁：五言律诗

京国岁华晚，江城风雨秋。疏声兼叶度，寒色带云流。薄宦潘生省，怀人谢监楼。如何潮落尽，犹未下仙舟。
秋日思牛首诸山因寄海天上人
作者：皇甫汸
朝代：明
体裁：五言律诗

坐忆空山路，青林去不遥。斋关闭秋雨，寒磬落江潮。雅自依龙藏，凭谁问虎桥。尘心报支遁，何日晤言消。
秋日王舍人邀游支硎山同陆仪曹
作者：皇甫汸
朝代：明
体裁：五言律诗

同舟叨二客，飞盖此追随。峭石攒云际，疏林著雨时。山秋登更爽，寺寂坐相宜。何处堪禅悟，寒泉独在斯。
秋日莫宪副以寄怀之作书扇见贻赋答
作者：皇甫汸
朝代：明
体裁：七言律诗

经年林卧无芳讯，一雁云间每致书。禾黍总荒新战地，蓬蒿犹满旧幽居。琼枝想见劳颜色，纨扇题将慰穆如。潘岳平生惟用拙，相如谁得似长舆。
秋日过庆阳伯宴乐园作
作者：皇甫汸
朝代：明
体裁：五言排律

第是承恩赐，园因选胜开。像崤山并凿，穿渭水萦回。鸟接平津散，花移籞宿来。曲旃疏绣户，悬榜跨瑶台。窦氏方通客，梁家更爱才。绮罗高宴会，珠履尽趋陪。今日欢犹续，当年宠易裁。从思汉城隐，讵遣雍门哀。
秋暮述怀
作者：皇甫汸
朝代：明
体裁：五言排律

坐使秋华歇，行歌思不穷。鬒发看从变，缁尘笑屡蒙。兴来言采社，迹往类飘蓬。薄禄何须恋，微官亦未工。时方妒贾谊，俗或诮扬雄。解佩江堪涉，乘查路讵通。矢心同丧马，结意向冥鸿。用世甘瓠落，还山栖桂丛。
秋雁篇寄故园兄弟
作者：皇甫汸
朝代：明
体裁：古风

虬分银箭夜，雁度玉关秋。随阳向兰畤，依暖背芦洲。芦洲兰畤总堪栖，雾里霜前阵不迷。避缴空闻来塞北，传书几见下辽西。西去南来鸣噭噭，顾侣携群更多少。也思映月集通宵，也怕因风失清晓。风飘析羽遂分行，不及回翔在故乡。一枝自合同荆树，万里徒嗟愧稻粱。
秋风叹
作者：皇甫汸
朝代：明
体裁：古风

秋风淅沥秋露微，为君今夜捣征衣。花从金素变，雁向玉关飞。羽书未报捷，征夫何时归。总使君身贵，宁知妾颜非。忍为麒麟阁，弃捐鸳凤帏。
秦驻山
作者：皇甫汸
朝代：明
体裁：五言律诗

万乘留秦跸，千秋纪越山。水从溟海外，云自会稽间。草树回穷发，鱼龙候圣颜。不知徐市去，灵药几时还。
秩郊禋
作者：皇甫汸
朝代：明
体裁：乐府曲辞

坛畤准圆方，神祗奠南北。夕郎奏既俞，春卿议佥集。睿想孚筮从，鸿图表景测。膋燎迎初阳，寅威练嘉日。祼献戾上公，参乘简元戚。八骏夹电驰，六龙戴星出。天路抗旌旄，云门间琴瑟。殷荐升紫烟，告成瘗苍璧。齐幄肃华班，旋涂厉清跸。灵贶展斯今，仁孝光自昔。
积善寺访唐侍御谪居
作者：皇甫汸
朝代：明
体裁：五言律诗

罗含厌官舍，摩诘爱禅林。空水澄秋处，沧洲寄兴深。封章违揽辔，交契在鸣琴。要识穷通理，惟馀寂灭心。
移官越中初返家园奉答伯兄虞山见寄
作者：皇甫汸
朝代：明
体裁：古风

薄游逗京邑，独往眷长林。始奉越乡役，因惬故山寻。旷兹二载别，良晤展斯今。谁谓百里间，犹自邈徽音。未结丘中赏，先枉池上吟。睇燕悲稍戢，怀荆嘅以深。花源回俗辙，萝径断尘簪。且驻稽东驾，云扉期此心。
程孙二礼侍见访
作者：皇甫汸
朝代：明
体裁：七言律诗

上公联佩出西清，访客城东为扫荆。问树不言温室秘，看花犹记曲江情。同承睿藻赓歌就，共草祠仪典礼成。早晚黄麻闻拜相，由来房杜得齐名。
空梁落燕泥
作者：皇甫汸
朝代：明

金闺春色早，玉关芳信赊。人归翻后燕，泪尽每先花。户暗香泥积，梁低舞影斜。不作双飞去，东邻王谢家。
立冬日早朝值雪
作者：皇甫汸
朝代：明
体裁：七言律诗

抟风揽雾冬仍见，急霰翻霙晓未分。银烛实增光照耀，玉垆犹郁气氤氲。漫挥凤藻酬黄竹，已办龙裘想翠云。安得向来词赋客，挥毫常侍圣明君。
立夏日至虎丘
作者：皇甫汸
朝代：明
体裁：七言律诗

郭外青山数里遥，扁舟探赏过溪桥。珠林树色含云缀，香涧泉声杂雨飘。鸟狎春光啼处尽，僧逢尘想坐来销。共言招隐堪开社，也学翻经懒入朝。
立春日同刘侍御集张幼于赤城山房
作者：皇甫汸
朝代：明
体裁：五言律诗

荏苒惊时序，迟回恋物华。隔宵林带雨，拂曙海呈霞。隐迹原南郭，辞流属大家。阳春何事早，先遣笔生花。
章祠部见访
作者：皇甫汸
朝代：明
体裁：五言律诗

落落题门后，悠悠行路难。非君念倾盖，谁此问南冠。秋水同禅寂，浮云任达观。惊飞双树下，幸有一枝安。
端午邀过叟以视药不至
作者：皇甫汸
朝代：明
体裁：古风

天中纪令辰，尘外迟嘉客。将同嵇阮悰，未枉求羊迹。侧闻采三秀，独坐炼五石。犬护青泥函，蛾飞白云室。丹玄岂易成，髓凝何由食。不如持美酒，酣饮恣所适。缅余遗綵缯，期君报金粒。
端威道院悼庄羽士素善琴
作者：皇甫汸
朝代：明
体裁：五言律诗

偶来芳草地，更上紫霄峰。出岫知今是，寻源感旧踪。故宫啼鸟雀，落日下杉松。一自琴亡后，壶中遂不逢。
答匡南王孙
作者：皇甫汸
朝代：明
体裁：七言律诗

虚左归来岁月侵，侯嬴犹感结交心。洪都客散滕王阁，白社谁招慧远林。乐善一春颐玉体，题诗千里惠瑶音。忘忧柳色今何似，攀折东风恨不禁。
答卢式
作者：皇甫汸
朝代：明
体裁：古风

王风寖失古，颓波荡自今。李生陈大雅，刘子抱文心。弱余振鸿藻，高义抗词林。归田守玄默，闭关谢沉吟。江左郁华彦，岁暮得卢谌。騄骥思长奋，良乐此相寻。申章粲如玉，感赠重兼金。徒然奉清奏，何由酬赏音。
答吴二纯叔
作者：皇甫汸
朝代：明
体裁：五言律诗

江城一别后，已是隔年春。弃置同遗迹，相逢但怆神。产因淹宦减，鬓以悼亡新。徒奉平原藻，嗟无可赠人。
答吴纯叔夏日即事
作者：皇甫汸
朝代：明

江城五月飒如秋，带雨潮声咽更流。尘满空梁闻燕语，烟销残树见花愁。登楼自可悲双鬓，临俎谁将献一筹。却忆题诗李嘉祐，独缘烽火叹长洲。
答子浚兄
作者：皇甫汸
朝代：明
体裁：七言律诗

客心半在去留间，忽漫称诗惨别颜。淮海风生花落后，潇湘秋冷雁飞还。贫因减产耽微禄，晚更趋朝愧末班。为语白云开径处，此行那得负何山。
答子约弟
作者：皇甫汸
朝代：明
体裁：五言律诗

出处本无定，分飞任所之。如何挂冠日，况是阻兵时。宦惜潘生拙，归嫌陶令迟。北风待高翼，莫学守南枝。
答子约弟七夕见怀
作者：皇甫汸
朝代：明
体裁：五言律诗

天上欢逢夕，人间重别时。忽闻牛女咏，并入鹡鸰诗。悟辱因超忍，牵情未遣思。乘杯倘有验，一水乞归期。
答客问
作者：皇甫汸
朝代：明
体裁：七言律诗

客问当年作帝臣，朝仪曾睹内家真。佩随钟漏趋丹陛，衣染炉香散紫宸。一谢仙班那再得，将谈盛事已难陈。容华未尽恩先尽，回首莺花梦里春。
答徐绍卿见怀二首·其一
作者：皇甫汸
朝代：明
体裁：五言律诗

停云遥引望，良晤近何疏。以我丘中想，开君湖上书。花飞人别后，木落雁来初。祗为怀徐孺，长令夜榻虚。
答徐绍卿见怀二首·其二
作者：皇甫汸
朝代：明
体裁：五言律诗

芳岁无淹晷，空山忽报秋。时危平子叹，日暮美人愁。尺素劳相忆，云踪莫可求。清辉惟共月，犹自迟南楼。
答施平叔寄示诗刻
作者：皇甫汸
朝代：明
体裁：七言律诗

解官聊得遂吾初，华省荣名并是虚。遥忆岘山同调客，每从苕水怅离居。兵戈乱后音书少，零落平生故旧疏。展诵新编怀往事，萍踪一散十年馀。
答王维桢
作者：皇甫汸
朝代：明
体裁：七言律诗

同是西京作赋群，省中年少特推君。早承恩宠遭时妒，误落风波几处分。白首相知那可说，红颜薄命古来闻。越禽更接卑栖羽，犹恨南枝隔暮云。
答真阳周绍稷
作者：皇甫汸
朝代：明
体裁：七言律诗

滇徼辞官老更休，河阳试宰仕初优。春前剖鲤传书至，天上乘凫伫舄游。想见仪容劳北海，犹闻涕泪洒西州。茂陵遗草君收取，他日应逢使者求。
答章宪使
作者：皇甫汸
朝代：明
体裁：五言律诗

得罪因明主，蒙恩念逐臣。猿啼岭表夜，花发日南春。共就青山卧，俱逢白发新。裁诗浑欲报，往事不堪陈。
答董子元太学
作者：皇甫汸
朝代：明
体裁：七言律诗

山居寂寞谁相问，海内交游半不通。双鲤将心传夜月，一帷垂老闭春风。新城闻鹤因兵后，往事看花若梦中。情忝通家生校晚，思君惜未见嵇公。
答蔡子木初秋约游之作
作者：皇甫汸
朝代：明
体裁：七言律诗

官閒似与病相宜，朝谒俱无起独迟。禁苑蝉声移物候，空山木叶报君知。薄游丘壑何尝废，雅兴琴书每自随。闻说潘生归骑省，却因词赋动秋思。
答蔡子木初秋约游之作
作者：皇甫汸
朝代：明

官闲似与病相宜，朝谒俱无起独迟。禁苑蝉声移物候，空山木叶报君知。薄游丘壑何尝废，雅与琴书每自随。闻说潘生归骑省，却因词赋动秋思。
答陆子
作者：皇甫汸
朝代：明
体裁：五言律诗

投劾谢当路，因书报隐君。从兹返初服，聊得慰离群。棹处汀洲月，耕时洞口云。北山期共入，那复待移文。
答陈司教
作者：皇甫汸
朝代：明
体裁：五言律诗

仲举多推望，吾门早有声。一毡从薄宦，六籍引诸生。芳讯衔芦达，新诗掞藻成。春风隔相与，遥忆咏归情。
答陈鲁南太史入牛首山作
作者：皇甫汸
朝代：明
体裁：七言律诗

归来学士隐城西，旷览人间万物齐。玉笈早探玄诀秘，银鱼已遂碧山栖。同僧莲社经春入，与客花岩竟日跻。卧病检方无上药，倘逢石髓幸相携。
答黄志淳
作者：皇甫汸
朝代：明
体裁：五言律诗

忆尔因兵火，携家住石城。嗟余解缨络，税驾返柴荆。梦里秦淮远，愁中岁月更。如何书寄语，犹是未归情。
简吴子二首·其一
作者：皇甫汸
朝代：明
体裁：五言排律

少年干圣主，同日忝嘉招。走马平津道，看花御水桥。屡移华省步，频散紫宸朝。讵识山川险，何嗟岁月遥。临淮因桂住，入楚似蓬飘。帝乡倘可梦，天路许相邀。
简吴子二首·其二
作者：皇甫汸
朝代：明
体裁：五言排律

忆昔邯郸郡，同君作吏情。花疑在潘县，月似对宣城。郭负恒山远，门流滏水清。风尘一以谢，年迹两相惊。舄向云中举，琴从天外鸣。惟馀赵儿女，歌里报瑶声。
简周给事祚
作者：皇甫汸
朝代：明
体裁：七言律诗

东台云书郁微茫，独立临风寄夕郎。青琐每移天上拜，黄门真接日边光。漫将令色思琼树，会有新诗贮锦囊。汉室名儒今侍从，好陈清论荅君王。
简文待诏
作者：皇甫汸
朝代：明
体裁：七言律诗

寂寞山居兴自宽，厌闻海上有波澜。蛩鸣北户秋声起，鹊守南枝夜影安。老至相如犹抱病，归来陶令已辞官。点苍山色浑能记，欲乞丹青作障看。
简王户曹
作者：皇甫汸
朝代：明
体裁：七言律诗

少年君是马迁才，何事周南未遣回。夜直每看趋骑省，春心几许寄麟台。官閒不羡缗能算，性懒翻嫌篆屡开。莫道旧宫风物异，年年柳色过墙来。
简王舍人
作者：皇甫汸
朝代：明
体裁：七言律诗

閒居为语凤池宾，曾共当年侍紫宸。五夜趋朝联剑佩，一朝予告谢丝纶。湖山别业青箱在，兵火移家白发新。独忆题诗贾中舍，归来谁复嗣阳春。
简蔡孔目羽
作者：皇甫汸
朝代：明
体裁：七言律诗

高帝投戈宅玉京，兹邦定鼎创金城。钟山总是黄图胜，江水流为玄灞声。隧道松杉原庙在，禁宫花草曲池平。欲向西宾访遗事，共言平子赋方成。
简释懋
作者：皇甫汸
朝代：明
体裁：五言律诗

斋关何日闭，燕坐罢春风。五蕴方持戒，诸缘顿悟空。禅参花雨后，法喻鸟声中。自笑无安著，将心问远公。
简长垣刘尹
作者：皇甫汸
朝代：明
体裁：五言律诗

独坐临流处，弹琴最忆君。降霜花发候，落日雁来群。县外夷门路，斋中少室云。裁诗寄刘尹，佳政欲相闻。
简陆仪部
作者：皇甫汸
朝代：明
体裁：七言律诗

自甘寂寞解朝裾，何似承明厌直庐。谢病早归年不待，避喧真与世常疏。笔留藩溷因题赋，墨变池塘为学书。参佐廨西芳草遍，时闻人访士衡居。
紫霄峰庄道士房
作者：皇甫汸
朝代：明
体裁：五言律诗

仙馆夕阳际，吴宫荒草馀。路迷花发后，云白鹤来初。醉客壶中酒，谋生柱下书。坐深寒月在，归驾欲凌虚。
经司直兄故居
作者：皇甫汸
朝代：明
体裁：五言律诗

平原寓东洛，参佐接西邻。履迹都埋草，琴台尚网尘。徂年同过客，华屋属何人。独有空梁燕，飞来搅暮春。
经始浩歌亭
作者：皇甫汸
朝代：明
体裁：古风

希世无妍姿，守道有睽愆。上书谢岩邑，移署贲文园。多士日在门，圣猷邈相宣。夙心亦云巳，时好良不然。再麾宰畿甸，驱役赴漳川。昔感玄阴徂，今睇朱明旋。亭宇粲崇构，桃李纷广阡。偃息寡民务，迂拙聊自便。密迩被王化，幸与乐丰年。河阳匪殊调，单父庶兹弦。
经石湖登治平僧舍
作者：皇甫汸
朝代：明
体裁：五言律诗

野兴临湖上，春光到寺中。曲房岩际掩，幽径竹间通。阅水知流止，看花悟色空。同游数王谢，曾为访支公。
经龙虎山访裴法师墓·其一
作者：皇甫汸
朝代：明
体裁：五言绝句

草宿青山寂，松林白日寒。丹成人已化，犹自闭空棺。
经龙虎山访裴法师墓·其二
作者：皇甫汸
朝代：明
体裁：五言绝句

海上游梅福，吴门更不归。仙源流夜壑，何处有花飞。